Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 14-2-2019 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΣΤ΄ συνεδριάσεώς του, της Πέμπτης 14 Φεβρουαρίου 2019, σε ό,τι αφορά την ψήφιση στο σύνολο των σχεδίων νόμων: α) «Κύρωση της από 24 Ιανουαρίου 2019 Σύμβασης Παράτασης της “Σύμβασης Ανάπτυξης Αεροδρομίου”, που υπογράφηκε στην Αθήνα στις 31 Ιουλίου 1995 και κυρώθηκε με τον ν. 2338/1995 (Α΄ 202)», β) «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Κουβέιτ για την προώθηση και αμοιβαία προστασία των επενδύσεων και των Ρηματικών Διακοινώσεων σχετικά με τη διόρθωση του άρθρου 11 παράγραφος 2 του ελληνικού πρωτότυπου κειμένου».]] Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 18 Φεβρουαρίου 2019. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 349/11-2-2019 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Υγείας, αναφορικά με το ραδιοφάρμακο. 2. Η με αριθμό 338/7-2-2019 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς την Υπουργό Προστασίας του Πολίτη, με θέμα: «Ανεπαρκής αστυνόμευση - υψηλή εγκληματικότητα στους δήμους της δυτικής Αθήνας». 3. Η με αριθμό 355/12-2-2019 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την «εκχώρηση της ακίνητης δημόσιας περιουσίας σε Εταιρεία Ακινήτων του Δημοσίου (ΕΤΑΔ) - Ταμείο Αξιοποίησης Ιδιωτικής Περιουσίας του Δημοσίου (ΤΑΙΠΕΔ)». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού Βουλής) 1. Η με αριθμό 350/11-2-2019 επίκαιρη ερώτηση του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Οικονομικών, με θέμα: «Λογαριασμός Επικούρησης της Εθνικής Τράπεζας της Ελλάδος (ΛΕΠΕΤΕ)». 2. Η με αριθμό 339/7-2-2019 επίκαιρη ερώτηση του Βουλευτή Λακωνίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Λεωνίδα Γρηγοράκου προς τον Υπουργό Υγείας, με θέμα: «Οριακή η κατάσταση στο Εθνικό Σύστημα Υγείας». 3. Η με αριθμό 351/11-2-2019 επίκαιρη ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Οικονομικών, με θέμα: «Η σκοπιμότητα και η μεθόδευση της μεταφοράς στο υπερταμείο κατ' απαίτηση των δανειστών 51 ακινήτων του δημοσίου στον Δήμο Πύργου». 4. Η με αριθμό 344/11-2-2019 επίκαιρη ερώτηση του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούλη προς την Υπουργό Προστασίας του Πολίτη, με θέμα: «Με χημικά και τραμπουκισμούς προσπάθησαν να διαλύσουν το ειρηνικό παλλαϊκό συλλαλητήριο για τη Μακεδονία στο Σύνταγμα». 5. Η με αριθμό 331/5-2-2019 επίκαιρη ερώτηση του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς τον Υπουργό Οικονομικών, με θέμα: «Φημολογούμενη κατάργηση της ΔΟΥ Αχαρνών». 6. Η με αριθμό 328/4-2-2019 επίκαιρη ερώτηση του Βουλευτή Α΄ Αθηνών της Νέας Δημοκρατίας κ. Βασιλείου Κικίλια προς τον Υπουργό Εθνικής Άμυνας, με θέμα: «Κρίσεις της ανώτατης ηγεσίας στις Ένοπλες Δυνάμεις (ΕΔ)». 7. Η με αριθμό 316/29-1-2019 επίκαιρη ερώτηση του Βουλευτή Λακωνίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Λεωνίδα Γρηγοράκου προς τον Υπουργό Υγείας, με θέμα: «Καθυστερήσεις στη διακομιδή ασθενών από το ΕΚΑΒ σε μονάδες εντατικής θεραπείας λόγω έλλειψης ιατρικού προσωπικού». 8. Η με αριθμό 332/5-2-2019 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με «τα χρόνια προβλήματα της ψυχιατρικής κλινικής του Πανεπιστημιακού Γενικού Νοσοκομείου Ηρακλείου (ΠΑΓΝΗ)». 9. Η με αριθμό 329/4-2-2019 επίκαιρη ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, με θέμα: «Δημιουργία τμήματος βραχείας νοσηλείας/ογκολογικής κλινικής στο Γενικό Νοσοκομείο Δράμας». 10. Η με αριθμό 322/4-2-2019 επίκαιρη ερώτηση του Βουλευτή Λαρίσης της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντίνου Μπαργιώτα προς τον Υπουργό Υγείας, με θέμα: «Υπερκοστολογήσεις με τα χημικοθεραπευτικά σκευάσματα». 11. Η με αριθμό 307/28-1-2019 επίκαιρη ερώτηση του Βουλευτή Τρικάλων της Νέας Δημοκρατίας κ. Κωνσταντίνου Σκρέκα προς τον Υπουργό Οικονομικών, με θέμα: «Υγιείς ξενοδοχειακές επιχειρήσεις κινδυνεύουν με “λουκέτο” λόγω καταλογισμού ΦΠΑ». 12. Η με αριθμό 299/28-1-2019 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς την Υπουργό Προστασίας του Πολίτη, με θέμα: «Αυξημένη η παραβατικότητα στον Νομό Σερρών και υποστελεχωμένη η Διεύθυνση Αστυνομίας Σερρών». 13. Η με αριθμό 281/21-1-2019 επίκαιρη ερώτηση του Ανεξάρτητου Βουλευτή Β΄ Πειραιώς κ. Δημητρίου Καμμένου προς τον Υπουργό Οικονομικών, με θέμα: «ΕΝΦΙΑ οικοδομικών συνεταιρισμών». 14. Η με αριθμό 262/9-1-2019 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Επιτακτική ανάγκη αυξήσεως της στρατιωτικής θητείας». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 1867/25-9-2018 ερώτηση του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη προς τον Υπουργό Οικονομικών, με θέμα: «Προστασία του παραδοσιακού οικισμού - ιστορικού τόπου Κάμπου Χίου και των περιβολιών του από την υπέρμετρη φορολόγηση και την οικοπεδοποίηση». 2. Η με αριθμό 4065/5-12-2018 ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, σχετικά «με τη στήριξη του πολυδύναμου ιατρείου Δοξάτου στον Δήμο Δοξάτου στο Νομό Δράμας από την πολιτεία». 3. Η με αριθμό 2932/31-10-2018 ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Οικονομικών, με θέμα: «Αποδέσμευση του Δημοτικού Κλειστού Γυμναστηρίου “Νίκης 2ου Λυκείου” Αγίας Βαρβάρας από το υπερταμείο».
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Αρχίζουμε με την τέταρτη με αριθμό 327/4-2-2019 επίκαιρη ερώτηση δεύτερου κύκλου του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Παιδείας, Έρευνας και Θρησκευμάτων, με θέμα: «Αναθέσεις ερευνητικών έργων σε ερευνητικά κέντρα χωρίς διαδικασίες προκήρυξης και με άγνωστα κριτήρια επιλογής». Κύριε Στύλιο, έχετε τον λόγο για δύο λεπτά για την πρωτολογία σας.
Ευχαριστώ πολύ, κύριε Πρόεδρε. Κύριε Υπουργέ, το τελευταίο χρονικό διάστημα το Υπουργείο σας προχώρησε σε αναθέσεις ερευνητικών έργων σε ερευνητικά κέντρα χωρίς διαδικασίες προκήρυξης και με άγνωστα κριτήρια επιλογής, όπως για παράδειγμα έργα με χρηματοδότηση από τα έσοδα της «SIEMENS». Η χρηματοδότηση των ερευνητικών προγραμμάτων των ακαδημαϊκών φορέων της χώρας, πανεπιστημίων, ερευνητικών κέντρων, ινστιτούτων, αποτελεί σημαντικό στοιχείο για την ανάπτυξή τους. Η όλη διαδικασία οφείλει να προσφέρει ίσες ευκαιρίες προς όλους τους δυνητικούς δικαιούχους, υπηρετώντας τη διαφάνεια και προσφέροντας κίνητρα στη γενιά του brain drain, προκειμένου να παραμείνει στη χώρα μας και να συμβάλει σε μια οικονομία παραγωγική, ψηφιακή και καινοτόμο. Με βάση τα ανωτέρω, ερωτάστε, κύριε Υπουργέ: Ποια έργα έχει χρηματοδοτήσει με διαδικασία απευθείας ανάθεσης το Υπουργείο Παιδείας σε πανεπιστήμια, ερευνητικά κέντρα και ινστιτούτα της χώρας μας; Ποιες είναι οι πηγές χρηματοδότησης που έχουν χρησιμοποιηθεί γι' αυτές τις αναθέσεις; Τα χρήματα της «SIEMENS» πώς και πού έχουν διατεθεί; Ευχαριστώ.
Ευχαριστούμε τον κ. Στύλιο. Κύριε Υπουργέ, έχετε τον λόγο για τρία λεπτά.
Κυρίες και κύριοι Βουλευτές, η ερευνητική πολιτική που έχουμε διαμορφώσει υλοποιείται μέσα από τρεις κύκλους δράσεων. Οι δύο πρώτοι εστιάζουν στην υποστήριξη του ανθρώπινου δυναμικού και της έρευνας που διεξάγεται στα ελληνικά ανώτατα εκπαιδευτικά ιδρύματα και τα ερευνητικά κέντρα, όπως παραδείγματος χάριν μέσα από τα προγράμματα του ΕΛΙΔΕΚ και της καινοτόμου επιχειρηματικότητας μέσα από προγράμματα που διαχειρίζεται η Γενική Γραμματεία Έρευνας και Τεχνολογίας, όπως είναι το πρόγραμμα «Ερευνώ - Δημιουργώ - Καινοτομώ». Σε όλα αυτά τα προγράμματα γίνονται, πράγματι, προκηρύξεις αντιστοίχων έργων. Υπάρχει, όμως, κι ένας τρίτος κύκλος δράσεων και σ' αυτόν αναφέρεται η ερώτηση του κ. Στύλιου, ο οποίος έχει να κάνει με αυτό που λέμε εμβληματικές πρωτοβουλίες. Είναι εμβληματικές πρωτοβουλίες, που έχουν αναληφθεί με πρωτοβουλία της πολιτείας και αποτελούν οριζόντιες δράσεις σε επιλεγμένους θεματικούς τομείς που έχουν δυο κύρια χαρακτηριστικά: Είναι αναδυόμενοι και έχουν ένα σαφές και ορατό κοινωνικό αποτύπωμα. Με άλλα λόγια, έχουν μια άμεση, ορατή, κοινωνική απήχηση. Σε αυτές τις δράσεις η πολιτεία παίζει έναν ρόλο συντονιστικό και επικουρικό, αξιοποιώντας όλες τις δυνάμεις του ανθρώπινου δυναμικού και των υποδομών που υπάρχουν στη χώρα κατά τον βέλτιστο τρόπο. Εκείνο το οποίο γίνεται, είναι ότι σ' αυτές τις δράσεις ουσιαστικά δίνονται δαπάνες δικτύωσης, δηλαδή δαπάνες για να δημιουργηθούν εθνικά δίκτυα πάντα με γνώμονα τη βέλτιστη αξιοποίηση του ανθρώπινου δυναμικού και των υποδομών. Έτσι δημιουργούνται εθνικά δίκτυα, όπως για παράδειγμα το εθνικό δίκτυο για την ιατρική ακριβείας με έμφαση στην ογκολογία και στόχο στην έρευνα για την προαγωγή κλινικών εφαρμογών και διαγνωστικών τεχνικών, που ουσιαστικά οδηγούν σ' αυτό που λέμε εξατομικευμένη αντιμετώπιση του καρκίνου. Αυτό το δίκτυο εστιάζει στην ανάπτυξη διαγνωστικής επάρκειας και νέων γονιδιακών θεραπειών για αποτελεσματικότερη περίθαλψη τόσο σε επίπεδο πρόληψης και πρόγνωσης όσο και σε επίπεδο θεραπείας. Αυτά όλα γίνονται σε στενή συνεργασία με το Υπουργείο Υγείας, με στόχο όλα αυτά τα αποτελέσματα να είναι προσβάσιμα από το δημόσιο σύστημα υγείας σε κάθε πολίτη. Το στοιχείο εδώ είναι ότι αυτό το δίκτυο συγκεντρώνει όλες τις δυνάμεις της χώρας στα πανεπιστήμια και στα ερευνητικά κέντρα, στις ογκολογικές κλινικές, οι οποίες είναι ενεργείς σε αυτόν τον τομέα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Κλείνω με αυτό, κύριε Πρόεδρε, παίρνοντας λίγο χρόνο και από τη δευτερολογία μου. Η χρηματοδότηση του δικτύου - γιατί μιλάμε για δίκτυα και όχι για ερευνητικά έργα per se - είναι ύψους 5,4 εκατομμυρίων ευρώ και πράγματι προέρχεται από τη συμφωνία συμβιβασμού του ελληνικού δημοσίου με τη «SIEMENS». Αυτό το δίκτυο αυτήν τη στιγμή περιλαμβάνει πανεπιστήμια, κλινικές και ερευνητικά ιδρύματα από την Κρήτη, την Αθήνα και τη Θεσσαλονίκη, με επέκταση στα Γιάννενα και στο άμεσο μέλλον στη Θεσσαλία, στη Λάρισα και στην Αλεξανδρούπολη. Ένα δεύτερο εθνικό δίκτυο στον τομέα της ιατρικής ακριβείας θα στηριχθεί από το Πρόγραμμα Δημοσίων Επενδύσεων και θα εστιάσει σε κληρονομικά καρδιολογικά νοσήματα και κυρίως στο μεγάλο ζήτημα που λέγεται αιφνίδιος θάνατος. Αντίστοιχα εθνικά δίκτυα έχουν δημιουργηθεί στον τομέα της αγροδιατροφής και δημιουργείται ένα τώρα στην κλιματική αλλαγή. Ένα βασικό στοιχείο αυτών των δικτύων είναι ότι η σύμπτυξη αυτών των δυνάμεων ουσιαστικά βάζει τη χώρα σε ένα ρόλο πρωταγωνιστικό στη διαμόρφωση των προτεραιοτήτων και των επιλογών που γίνονται και στον διεθνή χώρο. Θα ήθελα εδώ να κλείσω, επισημαίνοντας ότι αυτά τα δίκτυα είναι ανοικτά σε οποιονδήποτε δημόσιο ερευνητικό οργανισμό είναι ενεργός σε αυτούς τους τομείς. Οι ίδιοι μετέχοντες των δικτύων είναι αυτοί που καθορίζουν τις προτεραιότητες, τις επιλογές, το πρόγραμμα ερευνών της δικτύωσης ενώ η πολιτεία παίζει έναν ρόλο συντονιστικό και εποπτικό. Και για να κλείσω, γιατί είναι πολύ επίκαιρο το ζήτημα, τη Δευτέρα υπάρχει μια ανοικτή εκδήλωση γύρω από το δίκτυο ιατρικής ακριβείας στην ογκολογία. Γίνεται στο Ινστιτούτο Παστέρ και νομίζω, κύριε Στύλιο, όπως και οποιοσδήποτε άλλος ενδιαφερόμενος, ότι έχετε ήδη λάβει πρόσκληση, όπου εκεί θα παρουσιαστούν τα πεπραγμένα του δικτύου για το πρώτο εξάμηνο και τα επόμενα βήματα. Ευχαριστώ.
Ευχαριστούμε τον κύριο Υπουργό. Τον λόγο έχει ο κ. Γεώργιος Στύλιος για τρία λεπτά, για να δευτερολογήσει.
Ευχαριστώ πολύ, κύριε Πρόεδρε. Δεν με καλύπτει η απάντηση του κυρίου Υπουργού. Δεν με καλύπτει για τους εξής λόγους: Πρώτον, ρώτησα και επεσήμανα το θέμα της διαφάνειας. Απ' ό,τι κατάλαβα, ο κύριος Υπουργός απαντώντας γενικόλογα, μας ενημέρωσε ότι ένα χρηματικό ποσό της τάξεως των 5,4 εκατομμυρίων ευρώ, που είναι τα χρήματα της «SIEMENS», διατίθεται, αλλά δεν μας είπε με ποια κριτήρια αξιολόγησης γίνονται αυτές οι αναθέσεις. Να μας αναφέρει συγκεκριμένα με ποια κριτήρια επιλέγεται να ανατεθεί στο συγκεκριμένο ινστιτούτο και όχι σε κάποιο άλλο ερευνητικό ινστιτούτο. Το λέω αυτό για τον εξής λόγο: Γνωρίζετε, κύριε Υπουργέ, πάρα πολύ καλά - είστε ακαδημαϊκός - και γνωρίζω και εγώ όσο μπορώ με τις γνώσεις μου και τη συμβολή μου στην έρευνα, ότι στη χώρα μας έχουμε μια πληθώρα επιστημόνων, ερευνητικών κέντρων, ινστιτούτων. Έχουμε πτυχιούχους με μεταπτυχιακές σπουδές, διδακτορικές σπουδές, έχουμε πάρα πολύ ικανούς, οι οποίοι έχουν διακριθεί και διακρίνονται κάθε χρόνο. Αυτοί οι ερευνητές είναι χιλιάδες και είναι εκατοντάδες τα εργαστήρια και τα ερευνητικά κέντρα στα πανεπιστήμια στη χώρα τα οποία παράγουν και κάνουν αξιόλογη δουλειά. Άρα, λοιπόν, όταν έχουμε όλους αυτούς τους νέους επιστήμονες που μπορούν να προσφέρουν στη χώρα, έχει το περιθώριο και τη δυνατότητα το Υπουργείο με ασάφεια να προχωρά σε απευθείας αναθέσεις και να μην υπηρετεί τη διαφάνεια και την ισότιμη ανάπτυξη και κατανομή των κονδυλίων και των χρημάτων που έχει η χώρα και μάλιστα για χρήματα όπως είναι τα χρήματα της «SIEMENS», που νομίζω ότι προχωρήσατε την ανάθεση, διότι εξαιρούνται από το δημόσιο λογιστικό. Και γι' αυτόν τον λόγο έγινε μ' αυτήν τη διαδικασία; Θα δεχόμουν να μου πείτε ότι έγινε ένας διαγωνισμός βράβευσης ή κάτι άλλο. Ρωτώ, λοιπόν, κύριε Υπουργέ, να μας πείτε συγκεκριμένα, πώς επιλέγησαν οι οργανισμοί, τα ινστιτούτα και οι επιστημονικοί υπεύθυνοι ανά οργανισμό; Με ποια ακαδημαϊκά κριτήρια και με ποια διαδικασία; Με ποιον τρόπο βεβαιώνεται η πλήρωση των απαραίτητων ακαδημαϊκών κριτηρίων στην επιλογή των συμμετεχόντων; Ποιες οι δικλίδες για την αποφυγή επιλογών μικροπολιτικής ή προσωπικών προτιμήσεων; Δεν έχουμε το περιθώριο, κύριε Υπουργέ, να μη λειτουργήσουμε με ξεκάθαρους κανόνες, ειδικά σε τέτοια ζητήματα που έχουν να κάνουν με τους νέους της πατρίδας μας. Κλείνοντας - και για να μην καταχραστώ τον χρόνο - θέλω να μου εξηγήσετε, επίσης, ποια είναι τα πλεονεκτήματα αυτής της προσέγγισης, δηλαδή της κατ' ανάθεση χρηματοδότησης έναντι της ανοικτής πρόσκλησης χρηματοδότησης, όπως έχει συμβεί για πολλά χρόνια και για πολλές δεκαετίες μέχρι τώρα, λαμβάνοντας υπ' όψιν τη μειωμένη εθνική χρηματοδότηση συνολικά και το γεγονός ότι η δημόσια πρόσκληση αυξάνει τη διαφάνεια, την ίση ευκαιρία στη διεκδίκηση χρηματοδότησης και την ευκαιρία για ισότιμη ανάπτυξη. Δυστυχώς, κύριε Υπουργέ, τα τελευταία χρόνια δεν έχουν γίνει και λόγω της οικονομικής κρίσης προσλήψεις μόνιμων ερευνητών στα ερευνητικά ινστιτούτα. Μόλις πρόσφατα το Υπουργείο Παιδείας έβγαλε με δελτίο Τύπου μια ανακοίνωση ότι θα προχωρήσετε σε εκατόν πενήντα μόνιμους διορισμούς ερευνητών, οι οποίοι όμως ξεκινούν το ακαδημαϊκό έτος 2019-2020. Σας τα λέω από πριν, για να μην μου τα πείτε μετά. Το ακαδημαϊκό έτος 2019-2020 ξεκινάει τον Σεπτέμβρη. Τότε θα είναι και οι εκλογές ή δεν θα είναι ή θα γίνουν νωρίτερα. Άρα, το συγκεκριμένο έργο το αφήνετε να το υλοποιήσει άλλος. Δεύτερον, ενώ στη χώρα έχουμε μια πληθώρα παραγωγής papers - ερευνητικών εργασιών - στις πατέντες είμαστε πάρα πολύ χαμηλά. Και μη μου πείτε, κύριε Υπουργέ, ότι έχουν διπλασιαστεί οι πατέντες, διότι οι πατέντες που έχουν καταγραφεί στη χώρα από δεκαοκτώ έχουν γίνει τριάντα έξι, όταν τα papers κάθε χρόνο ξεπερνούν τις πολλές χιλιάδες, έχουμε τρεις με τέσσερις χιλιάδες papers. Ευχαριστώ, κύριε Υπουργέ και περιμένω τις απαντήσεις σας.
Ευχαριστούμε τον κ. Στύλιο. Ορίστε, κύριε Υπουργέ, έχετε τον λόγο για τρία λεπτά.
Μάλλον υπάρχει μια σύγχυση ή άγνοια σε πράγματα. Κατ' αρχάς, θα ξεκινήσω με κάτι το οποίο δεν θα έπρεπε να είχε λεχθεί, σύμφωνα με την εμπειρία από τη δική σας διακυβέρνηση, την προηγούμενη διακυβέρνηση. Έχουν προκηρυχθεί τα δύο τελευταία χρόνια χίλιες θέσεις μελών ΔΕΠ στα πανεπιστήμια και εκατό θέσεις ερευνητών που ήδη συμπληρώνονται στα ερευνητικά κέντρα. Πρόσφατα και μετά από δέκα χρόνια απόλυτης ξηρασίας, κύριε Στύλιο, προκηρύχθηκαν εκατόν πενήντα θέσεις, όπως είπατε, ειδικού επιστημονικού προσωπικού - όχι ερευνητών - για τα ερευνητικά κέντρα. Επομένως, μάλλον έπρεπε να αναρωτηθείτε εσείς τι έχει γίνει εκεί. Τώρα, όσον αφορά στους χιλιάδες νέους επιστήμονες, που και εγώ συμφωνώ ότι υπάρχει μεγάλο πρόβλημα, όπως σας είπα, υπάρχουν δύο άλλοι κύκλοι δράσεων για τη στήριξη του ανθρώπινου δυναμικού και της καινοτόμου επιχειρηματικότητας, όπου πράγματι εκεί οι προσκλήσεις γίνονται - όπως λέμε - bottom - up, γίνονται ανοικτές προσκλήσεις και υποβάλλουν προτάσεις. Η δράση των εμβληματικών πρωτοβουλιών που σας λέω - και θα πρέπει να είστε ενήμερος για το τι γίνεται και στην Ευρωπαϊκή Ένωση - είναι αντίστοιχη μ' αυτήν που σχεδιάζεται στην Ευρωπαϊκή Ένωση για το νέο πρόγραμμα - πλαίσιο, το «Horizon Europe», που λέγεται «Missions». Εκεί, με αυτή τη δράση από τα επάνω, η πολιτεία η ίδια έρχεται και επιλέγει - αυτή είναι η μόνη παρέμβαση που κάνει - τους τομείς, τομείς που έχουν τα στοιχεία που σας είπα, έχουν έναν αναδυόμενο, έναν ακόρεστο χαρακτήρα κατ' αρχάς και, δεύτερον, έχουν μια σημαντική κοινωνική απήχηση που μπορεί να φανεί άμεσα, να είναι ορατή άμεσα. Αυτά είναι τα δύο στοιχεία και μάλιστα ο λόγος που θέλουμε αυτό το δεύτερο είναι ότι επειδή ακριβώς έχουν γίνει τεράστιες επενδύσεις στην έρευνα τα τελευταία χρόνια, έχουν υπερδιπλασιαστεί οι πόροι από ό,τι συνέβαινε στο παρελθόν, είναι καθήκον της πολιτείας να αναπτύξει τέτοιες δράσεις που να δείχνουν ορατά αποτελέσματα σε σύντομο χρονικό διάστημα. Αυτές οι δράσεις, λοιπόν, δεν είναι ερευνητικά έργα, όπως αυτά τα οποία συμβαίνουν στους δύο προηγούμενους κύκλους. Όπως σας είπα, είναι εθνικά δίκτυα, είναι δικτύωση όλου του ανθρώπινου δυναμικού που είναι επιστημονικά ενεργό. Και όπως ξέρετε ως ακαδημαϊκός, υπάρχουν σαφή κριτήρια για το τι σημαίνει επιστημονικά ενεργό στους αντίστοιχους τομείς. Δεν είναι δηλαδή ανοικτά γενικά, είναι εστιασμένες δράσεις. Και τα δίκτυα αυτά επίσης είναι ανοικτά. Οιοσδήποτε γνωρίζετε ότι έχει μείνει, για παράδειγμα, έξω από το δίκτυο ιατρικής ακριβείας και ενδιαφέρεται μπορεί να απευθυνθεί στο ίδιο το δίκτυο. Δεν κάνει η πολιτεία τις επιλογές. Η πολιτεία ξεκινά από ορισμένα καταξιωμένα άτομα, γνωστά στον διεθνή χώρο και αρχίζει έτσι και δημιουργείται το δίκτυο. Αυτό γίνεται, κύριε Στύλιο, αυτό είναι ένα νέο εργαλείο, το οποίο μάλιστα παρέχει στοιχεία που είναι πολύ σημαντικά, όπως το στοιχείο της έμπνευσης. Εμπνέει νέους επιστήμονες να κινηθούν σε τομείς σαν αυτούς της ογκολογίας με την ιατρική του μέλλοντος, όπως είναι η ιατρική ακριβείας. Για τα υπόλοιπα ευχαρίστως να σας κάνω μια διεξοδικότερη ενημέρωση, για τη γενικότερη πολιτική. Θα έχουμε την ευκαιρία αυτό να γίνει στην Επιτροπή Έρευνας και Τεχνολογίας, αλλά σαφώς στην περίπτωση αυτή και διαφάνεια υπάρχει και η ίδια η κοινότητα, οι ίδιες οι ερευνητικές ομάδες που είναι ενεργές σ' αυτόν τον τομέα αποφασίζουν και καθορίζουν το τι γίνεται. Πρέπει να καταλάβουμε ότι υπάρχει και αυτό το εργαλείο. Ευχαριστώ.
Ευχαριστούμε τον κύριο Υπουργό και τον αποδεσμεύουμε κιόλας. Πριν προχωρήσουμε στη συζήτηση της επόμενης επίκαιρης ερώτησης να αναγνώσω κάποιες ακόμα επίκαιρες ερωτήσεις που δεν θα συζητηθούν λόγω κωλυμάτων. Η πρώτη με αριθμό 4556/21-12-2018 ερώτηση του κύκλου των αναφορών και ερωτήσεων του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Επικρατείας και Κυβερνητικό Εκπρόσωπο, με θέμα: «Εξακολουθεί να εμμένει το Υπουργείο Ναυτιλίας στην απαράδεκτη εξαίρεση της Κρήτης από το Μεταφορικό Ισοδύναμο», δεν θα συζητηθεί λόγω αναρμοδιότητος. Ως αρμόδιο αναφέρεται το Υπουργείο Ναυτιλίας και Νησιωτικής Πολιτικής. Η πρώτη με αριθμό 347/11-2-2019 επίκαιρη ερώτηση πρώτου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Παιδείας, Έρευνας και Θρησκευμάτων, με θέμα: «Σοβαρό κίνδυνο κατάρρευσης αντιμετωπίζει το Αναργύρειο και Κοργιαλένειο Ίδρυμα», δεν θα συζητηθεί λόγω κωλύματος του κυρίου Βουλευτή. Η έβδομη με αριθμό 306/28-1-2019 επίκαιρη ερώτηση δεύτερου κύκλου της Βουλευτού Καστοριάς της Νέας Δημοκρατίας κ. Μαρίας Αντωνίου προς τον Υπουργό Παιδείας, Έρευνας και Θρησκευμάτων, με θέμα: «Εξέταση ενστάσεων μεταγραφών φοιτητών», δεν θα συζητηθεί λόγω κωλύματος της Βουλευτού.
Κύριε Πρόεδρε, θα ήθελα τον λόγο.
Κύριε Κεγκέρογλου, γνωρίζω το θέμα και σας δίνω δύο λεπτά για να το αναπτύξετε.
Κύριε Πρόεδρε, το θέμα της εξαίρεσης της Κρήτης από το μεταφορικό ισοδύναμο και με τον σχετικό νόμο πράγματι είναι αρμοδιότητα του Υπουργείου Ναυτιλίας. Ο Υπουργός Ναυτιλίας στις ερωτήσεις μου συνεχώς δηλώνει κώλυμα και βεβαίως ο Υφυπουργός ότι δήθεν έχει απαντήσει. Δεν προσέρχεται στη Βουλή. Έτσι, προσέφυγα με ερώτηση προς τον Πρωθυπουργό. Απευθύνομαι, λοιπόν, στον Πρωθυπουργό με την 4556 ερώτησή μου για να ελέγξει τον Υπουργό Ναυτιλίας για τους λόγους για τους οποίους εξαίρεσε την Κρήτη από το πρόγραμμα του μεταφορικού ισοδύναμου. Δεν απάντησε ο Πρωθυπουργός εντός της προθεσμίας και σύμφωνα με έγγραφο που έχω από τον Κοινοβουλευτικό Έλεγχο, από την αρμόδια Διεύθυνση της Βουλής, αρμόδιος να απαντήσει για λογαριασμό του Πρωθυπουργού είναι ο Υπουργός Επικρατείας και Κυβερνητικός Εκπρόσωπος. Θα καταθέσω, λοιπόν, στα Πρακτικά την ερώτηση προς τον Πρωθυπουργό και το έγγραφο της Διεύθυνσης Κοινοβουλευτικού Ελέγχου της Βουλής που λέει ότι αρμόδιος είναι ο κύριος Υπουργός Επικρατείας και Κυβερνητικός Εκπρόσωπος, όπως επίσης και τις αρμοδιότητες από το ΦΕΚ του κ. Τζανακόπουλου. Έτσι, λοιπόν, δεν με ενδιαφέρει ποιος είναι αρμόδιος. Να βρεθεί αρμόδιος. Δεν θα κρύβεται η Κυβέρνηση. Δεν θα κρύβονται οι Υπουργοί. Η Κρήτη πρέπει να μπει στο μεταφορικό ισοδύναμο και αυτά εδώ δείχνουν ότι υπάρχουν τύποις υπεύθυνοι και αρμόδιοι, αλλά κρύβονται. Να έρθουν εδώ να μας εξηγήσουν τους λόγους. Θα τα καταθέσω στα Πρακτικά, κύριε πρόεδρε. Ευχαριστώ που μου δώσατε τον λόγο.
Κύριε συνάδελφε, έχει καταγραφεί. Απλά θα ήθελα να σας πω ότι έχει απαντηθεί ήδη μία ερώτηση αντίστοιχη από τον κ. Σαντορινιό. Από εκεί και πέρα σαφέστατα είναι δικαίωμά σας να το καταθέσετε ξανά, εφόσον θεωρείται ότι είναι επίκαιρο θέμα και να απαντήσει ο αρμόδιος Υπουργός. Συνεχίζουμε με την όγδοη με αριθμό 285/21-1-2019 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Παιδείας, Έρευνας και Θρησκευμάτων, με θέμα: «Μεταφορά θέσης μέλους ΔΕΠ από την Ιατρική Σχολή του Δημοκριτείου Πανεπιστημίου Θράκης στο νεοσύστατο Πανεπιστήμιο Δυτικής Αττικής». Αλλά και με τη δεύτερη με αριθμό 2854/29-10-2018 ερώτηση του κύκλου των αναφορών και ερωτήσεων του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Παιδείας, Έρευνας και Θρησκευμάτων, σχετικά «με τη μεταφορά μιας θέσης μέλους ΔΕΠ από την Ιατρική Σχολή του Δημοκριτείου Πανεπιστημίου Θράκης στο νεοσύστατο Πανεπιστήμιο Δυτικής Αττικής». Οι δύο ερωτήσεις αναφέρονται στο ίδιο θέμα και θα συζητηθούν ταυτόχρονα, χωρίς να επηρεάζονται τα δικαιώματα των ομιλητών ως προς τον χρόνο ομιλίας τους, με εφαρμογή της διάταξης της παραγράφου 4 του άρθρου 131 του Κανονισμού της Βουλής. Το θέμα των επίκαιρων ερωτήσεων και των δύο συναδέλφων είναι η μεταφορά θέσης μέλους ΔΕΠ από την Ιατρική Σχολή του Δημοκρίτειου Πανεπιστημίου Θράκης στο Πανεπιστήμιο Δυτικής Αττικής και ξεκινάμε με τον κ. Δημοσχάκη. Κύριε Δημοσχάκη, έχετε τον λόγο για δύο λεπτά.
Ευχαριστώ, κύριε Πρόεδρε. Επί τριήμερον η Ολομέλεια της Βουλής των Ελλήνων συζήτησε την επικείμενη Αναθεώρηση του Συντάγματός μας. Δυστυχώς, όμως, είχαμε την έκπληξη να μην περάσει, κύριε Υπουργέ, με τις ανάλογες ψήφους που ήταν απαραίτητες η τροποποίηση και αναθεώρηση του άρθρου 16. Είστε ο καθ' ύλην αρμόδιος Υπουργός και, δυστυχώς, δεν μπορέσατε να πείσετε και την Κυβέρνησή σας, αλλά και τους συναδέλφους σας στην Κοινοβουλευτική Ομάδα. Για άλλα δέκα χρόνια η Ελλάδα, δυστυχώς, δεν θα τύχει αυτού του μεγάλου προνομίου να έχει ιδιωτικό μη κερδοσκοπικό πανεπιστήμιο. Μάλιστα δε εσείς, όπως έχω διαβάσει στο βιογραφικό σας σημείωμα, υπερηφανεύεστε ότι διδάξατε σε ιδιωτικά πανεπιστήμια της Αμερικής: Κέιμπριτζ, Χάρβαρντ, MIT, Βοστώνη και λοιπά. Το καταθέτω στα Πρακτικά της Βουλής. [[Στο σημείο αυτό ο Βουλευτής κ. Αναστάσιος (Τάσος) Δημοσχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κύριε Πρόεδρε, και τώρα στο θέμα μας. Κατ' αρχάς, είναι χαρούμενη μέρα για μένα σήμερα, διότι μετά τις 5 Νοεμβρίου 2018, που κατέθεσα την επίκαιρη ερώτηση για το θιγόμενο θέμα, μετά από τρεισήμισι μήνες, ο κύριος Υπουργός Παιδείας είναι συνεπής και έρχεται να απαντήσει στον Βουλευτή Έβρου για την απόφασή του να «καθηγητοκλέψει» από την Ιατρική της Θράκης μία θέση ΔΕΠ με νόμο τον οποίο ψήφισε το 2018, από ένα πανεπιστημιακό νοσοκομείο που έχει ανάγκη αυτή τη θέση ΔΕΠ σε ό,τι αφορά την Παθολογική Ανατομία, διότι εξασφαλίστηκε η σύσταση της θέσης, εξασφαλίστηκε η πίστωση από το Γενικό Λογιστήριο του Κράτους, ώστε να πληρώνεται αυτός ο καθηγητής του πανεπιστημίου, την προκήρυξε το πανεπιστήμιό μας, απέβη άγονη, διότι δεν υπήρξε ενδιαφέρον και, όταν επαναπροκήρυξε τη θέση, αντί να αναμένει ο κύριος Υπουργός το αποτέλεσμα της δεύτερης διαδικασίας - γιατί όχι και της τρίτης; - , αμέσως με τον νόμο τον οποίο ψήφισε ο ίδιος πήρε αυτή τη θέση του καθηγητού της Ιατρικής Θράκης και τη μετέφερε στο Πανεπιστήμιο της Δυτικής Αττικής. Κύριε Υπουργέ, το χωριό μου και ο Έβρος και η Θράκη και όλη η περιφέρεια έδωσαν τα πάντα για να γίνει η μεγάλη Αθήνα. Κάποια στιγμή η Αθήνα θα πρέπει να επιστρέφει αντίδωρο στην επαρχία. Δεν μπορεί η επαρχία να δουλεύει για το Πανεπιστήμιο της Δυτικής Αττικής. Γιατί το κάνατε αυτό; Γιατί επιδεικνύετε κατά κόρον και μας ενοχλεί και έχουμε παράπονα με πολιτικές οι οποίες είναι εχθρικές προς τη Θράκη; Σας ευχαριστώ, κύριε Πρόεδρε.
Ευχαριστώ τον κύριο συνάδελφο. Ορίστε, κύριε Κυριαζίδη, έχετε τον λόγο για δύο λεπτά.
Ευχαριστώ, κύριε Πρόεδρε. Κύριε Υπουργέ, καλώς ήλθατε. Σας περίμενα τέσσερις μήνες. Θα έχω την ευτυχία να έχω, πιστεύω, μία δημιουργική συζήτηση και αποτέλεσμα από πλευράς σας. Κατέστη αναγκαία η ερώτησή μου προς εσάς στις 29 Οκτωβρίου, ύστερα από ψήφισμα που προήλθε από συνέλευση του Τμήματος Ιατρικής του Δημοκρίτειου Πανεπιστημίου Θράκης, το οποίο μεταξύ άλλων αναφέρει: «Η διαπίστωση ότι η Ιατρική Σχολή του Δημοκριτείου Πανεπιστημίου οδηγείται σε πλήρη υποβάθμιση δεν αποτελεί σχήμα λόγου, αφού ήδη από ετών λειτουργούν πανεπιστημιακές κλινικές με ένα μόνο μέλος ΔΕΠ, κατά παράβαση κάθε ακαδημαϊκής δεοντολογίας. Σε καμμία περίπτωση δεν θα ήταν υπερβολή ότι η λειτουργία του συνεχίζει χάριν της φιλοτιμίας και πολλών αυτοθυσιών από πλευράς των υπηρετούντων εκεί συναδέλφων», αναφέρουν οι καθηγητές. Αυτή, δυστυχώς, είναι η σκληρή πραγματικότητα. Η υποβάθμιση και αποψίλωση του Δημοκρίτειου συνεχίζεται, διότι έχετε δεσμευτεί και εσείς και ο Πρωθυπουργός για δημιουργία μιας Νομικής Σχολής, τέταρτης στη χώρα, λες και δεν υπάρχει πληθώρα του νομικού κόσμου ως στελέχη που καταλαβαίνουν την ανάγκη αυτής της υπηρεσίας στη δικαιοσύνη. Και ταυτοχρόνως, βεβαίως, προσφάτως προχωρήσατε και σε μία κατάθεση ενός φαραωνικού πάλι νομοσχεδίου, αναφορικά με τις απορροφήσεις, όπως κάνατε σε άλλες περιφέρειες και αναφέρομαι για τη συγχώνευση των τεχνολογικών ιδρυμάτων της περιοχής μας, της περιφέρειας, στο Διεθνές Πανεπιστήμιο Θεσσαλονίκης. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Δυστυχώς, αυτή η αποψίλωση, η υποβάθμιση της περιοχής έχει να κάνει με τη διαρκή υποβάθμισή του σε κάθε επίπεδο. Είχαμε εκατόν σαράντα έξι θέσεις ΔΕΠ μελών στο Δημοκρίτειο και έχουν μείνει εκατόν δεκαέξι, επτά φεύγουν φέτος. Άρα πώς θα λειτουργήσει ένα πανεπιστήμιο κάτω από αυτές τις συνθήκες και τη διαρκή προσπάθεια αποψίλωσης, με όσα είπα προηγούμενα; Περιμένουμε μία απάντησή σας. Πιστεύω ότι θα έχουμε την τύχη και για τη συγχώνευση, απορρόφηση του συγκεκριμένου ανωτάτου τεχνολογικού ιδρύματος στην περιοχή μας, στην ανατολική Μακεδονία και Θράκη, από Καβάλα, που είναι η έδρα, στη Θεσσαλονίκη. Σας ευχαριστώ.
Ευχαριστούμε τον κύριο συνάδελφο. Κύριε Υπουργέ, έχετε τον λόγο. Έχετε έξι λεπτά στη διάθεσή σας. Εφόσον απαντάτε και στους δύο ταυτόχρονα, διπλασιάζεται ο χρόνος σας.
Σας ευχαριστώ, κύριε Πρόεδρε. Αγαπητοί συνάδελφοι, εγώ δεν διαθέτω Facebook και δεν διαθέτω Twitter, αλλά καταλαβαίνω ότι αναρτάτε τις αγορεύσεις σας, για να τις βλέπουν οι πολίτες μας…
Μα, έχετε Facebook.
Όχι, περιμένετε.
Κύριε Κυριαζίδη, μην επεμβαίνετε.
Το Facebook που έχω είναι ένα πλαστό Facebook που έχει γίνει και έχει καταγγελθεί. Μη μπούμε σε αυτό. Μη μου λέτε «έχω», λοιπόν!
Μα τώρα είναι αυτός ο «πόνος» μας;
Συγγνώμη, κύριε Υπουργέ. Κύριε Κυριαζίδη, έχετε δευτερολογία, οπότε μπορείτε να συγκεντρώσετε όλες τις απορίες και να απαντήσετε μετά στον Υπουργό.
Εκείνο, όμως, που θέλω να σας ρωτήσω, είναι το εξής: Θα έχετε την καλοσύνη και τη δημοκρατική ευαισθησία, αυτά που θα σας απαντήσω να τα αναρτήσετε στο Facebook και να τα δουν οι πολίτες ως απάντηση στην ερώτησή σας και όχι μόνο την ερώτηση; Αυτό είναι το πρώτο. Δεύτερον, κύριε Δημοσχάκη, πολύ φοβάμαι ότι και εσείς έχετε εμπλακεί σε αυτή την πολύ απίστευτη ιδεολογική διάσταση γύρω από το άρθρο 16. Μη μιλάτε για μη κερδοσκοπικά ιδρύματα. Τα ιδιωτικά πανεπιστήμια είναι κερδοσκοπικά ιδρύματα, απλώς δεν μοιράζουν τα κέρδη. Αυτό είναι η μεγάλη διαφορά. Αλλά κάποιος πρέπει να δημιουργεί κέρδη, για να μπορέσουν να λειτουργήσουν. Μη, λοιπόν, κρυβόμαστε πίσω από το δάχτυλό μας. Και το δεύτερο, θα ήθελα πραγματικά να κάνετε μία ανασκόπηση - είναι πάρα πολύ εύκολο να γίνει αυτό - και να μου πείτε πόσα ιδιωτικά πανεπιστήμια υπάρχουν στην Ευρώπη και τι ποιότητας είναι τα ελάχιστα που υπάρχουν. Σας προλαβαίνω, είναι πάρα πολύ κακή η ποιότητα των ιδιωτικών πανεπιστημίων. Τα ιδιωτικά πανεπιστήμια δεν είναι σήμερα μία παράδοση της Ευρώπης, είναι βασικά της Αμερικής. Και τα ελληνικά πανεπιστήμια - όπως ελπίζω να γνωρίζετε - έχουν θεσμούς που μπορούν να διαχειριστούν και χρήματα που έρχονται από κοινωφελή ιδρύματα κ.λπ.. Αλλά μην ανοίξουμε αυτό το θέμα, γιατί είναι άλλο το ζήτημα σήμερα. Κύριε Κυριαζίδη, ήταν κάπως συγκεχυμένο το θέμα που θίξατε με τα λεγόμενα από εσάς τεχνολογικά ιδρύματα, προφανώς εννοούσατε το ΤΕΙ Ανατολικής Μακεδονίας και Δυτικής Θράκης, δηλαδή αυτό που είναι στην Καβάλα, μάλλον. Θα σας παρακαλούσα να πάτε να δείτε τις αποφάσεις των οργάνων, της επιτροπής. Εδώ δεν υπάρχει απλώς συναίνεση για το μέλλον του ιδρύματος αυτού, εδώ υπάρχει ομοφωνία για το λαμπρό μέλλον τώρα, στο πλαίσιο του Διεθνούς Πανεπιστημίου. Τώρα, θίξατε ένα θέμα, που, εάν κάποιος δεν ξέρει λεπτομέρειες, θα θεωρήσει ότι πράγματι το Υπουργείο έκανε μία αυθαιρεσία. Τι έκανε το Υπουργείο; Πήρε μία θέση, που η εκλογή ήταν άγονη, και την πήγε σε ένα άλλο πανεπιστήμιο. Πρώτον, να θυμίσουμε ότι η δική μας Κυβέρνηση είναι αυτή που, μετά από δέκα χρόνια, έδωσε χίλιες θέσεις στα πανεπιστήμια και ότι, για να προκηρυχθεί μία θέση και να μπορέσει κανείς να βρει τα χρήματα γι' αυτή, είναι μια εξαιρετικά χρονοβόρα διαδικασία. Όταν, λοιπόν, προκηρύσσεις μια θέση, πρέπει να δεις αν αυτά που χρειάζεσαι, οι ειδικότητες που χρειάζεσαι, υπάρχουν και στην επιστημονική κοινότητα. Γιατί εγώ μπορεί να χρειάζομαι μια ειδικότητα που στην επιστημονική κοινότητα μπορεί να μην υπάρχει. Και αν υπάρχει στην επιστημονική κοινότητα, να αρχίσεις να διερευνάς αν αυτά τα άτομα είναι διατεθειμένα να έρθουν στην Ελλάδα ή να βάλουν υποψηφιότητα. Γιατί, αλλιώτικα, θα μου επιτρέψετε να πω, προκηρύσσεις μια θέση, χωρίς να κάνεις την αντίστοιχη προεργασία. Νομίζω ότι το ξέρετε και εσείς. Αν θέλετε έναν συνεργάτη που μπορεί να τον θέλετε σε κάτι εξαιρετικά ειδικευμένο και να είναι πολύ σημαντική αυτή η ειδικότητα για το δικό σας μέλλον - εννοώ του γραφείου σας - και μπορεί να μην υπάρχει. Ή, αν υπάρχει, να μην είναι διατεθειμένος να έρθει. Όταν, λοιπόν, υπάρχουν άγονες εκλογές, επειδή δεν παρουσιάστηκε υποψήφιος, σημαίνει ότι το σώμα το οποίο πήρε μια άδεια θέση, στην οποία έδωσε περιεχόμενο, δεν έχει κάνει την απαιτούμενη προεργασία. Άρα μην αρχίσουμε την κατηγορία ότι κανείς παίρνει θέσεις από ένα πανεπιστήμιο της περιφέρειας κ.λπ.. Εδώ υπάρχει κάτι, το οποίο πρέπει όλοι να το δούμε στα μάτια. Δεύτερον, η άγονη διαδικασία, όπως ξέρετε, μπορεί να μη γίνεται μόνο επειδή δεν υπάρχουν υποψήφιοι. Μπορεί να υπάρχουν πολλοί υποψήφιοι - και έχουμε τέτοιες περιπτώσεις - και να μη συμφώνησε το εκλεκτορικό σώμα σε κάποιον. Δηλαδή, όταν έχεις δώδεκα υποψηφίους και κανένας δεν σου κάνει και είναι άγονη, εδώ υπάρχει ένα θέμα με το εκλεκτορικό σώμα. Τι; Ότι το εκλεκτορικό σώμα θα πρέπει να ενηλικιωθεί, να συζητήσουν σοβαρά μεταξύ τους και να δουν τι θα κάνουν από τους διάφορους υποψηφίους. Άρα και στις δύο περιπτώσεις έχουμε εκλεκτορικά σώματα που φαίνεται ότι έχουν πρόβλημα ως προς τις θέσεις τις άδειες που είναι να διαχειριστούν. Ο νόμος μάς δίνει το δικαίωμα - και ορθά κατά τη γνώμη μας - να δούμε πού αλλού υπάρχουν ανάγκες. Να σας πω και κάτι ακόμη. Δεν είναι μόνο αυτό που έγινε με την Ιατρική Σχολή του Δημοκριτείου Πανεπιστημίου. Από το ΕΜΠ, από το Ιόνιο, το Πανεπιστήμιο Μακεδονίας, το Πανεπιστήμιο Θεσσαλονίκης υπήρξαν αντίστοιχες άγονες θέσεις. Και δεν τις πήγαμε όλες στο Πανεπιστήμιο Δυτικής Αττικής. Τις μοιράσαμε ανάλογα με τις ανάγκες. Νομίζω ότι είναι πάρα πολύ δίκαιο. Νομίζω δείχνει μια αποφασιστικότητα του Υπουργείου να μη μένουν κενές αυτές οι θέσεις που έρχονται και επανέρχονται, γιατί οι ανάγκες είναι τεράστιες. Και θα πρέπει να έχουμε μια υπευθυνότητα και για τα άλλα ιδρύματα, τα οποία έχουν προχωρήσει τις διαδικασίες τους. Αυτά θα ήθελα να πω σε αυτή τη φάση. Τα υπόλοιπα στη δευτερολογία μου.
Ευχαριστούμε, κύριε Υπουργέ. Κύριε Δημοσχάκη, έχετε τρία λεπτά για τη δευτερολογία σας.
Ευχαριστώ, κύριε Πρόεδρε. Κύριε Υπουργέ, ο ν.4521/2018, σε ό,τι αφορά το άρθρο του, είναι δημιούργημα δικό σας. Ουδέποτε οι προκάτοχοί σας σκέφτηκαν να ψηφίσουν και να εξασφαλίσουν έναν τέτοιο «καθηγητοκλεπτικό» νόμο. Έτσι τον χαρακτηρίζει ο Έβρος και η Θράκη. Διότι δεν είχατε την υπομονή να περιμένετε τη δεύτερη διαδικασία, σε ό,τι αφορά την ανάδειξη του ενδιαφερομένου καθηγητή για την παθολογική ανατομία, που το αντικείμενο αυτό ήταν απαραίτητο να καλυφθεί από έναν πανεπιστημιακό. Δυστυχώς, εσείς τη μεταφέρατε στη δυτική Αττική.
Δεν παρουσιάστηκε κανένας υποψήφιος!
Δεύτερον, είστε εσείς που ψηφίσατε νόμο και καταληστεύσατε τα περιφερειακά πανεπιστήμια από πλευράς ΔΕΠ, από πλευράς καθηγητών. Εξαιτίας του δικού σας νόμου έφυγαν σαράντα δύο μέλη ΔΕΠ από το Πανεπιστήμιο της Θράκης, από το Δημοκρίτειο. Και μάλιστα, στις 31-12-2018 αφυπηρέτησαν άλλοι επτά. Αυτά είναι καμώματα και δημιουργήματα δικά σας και δυστυχώς έχουν πλήξει και τα περιφερειακά πανεπιστήμια και δεν λειτουργούν, αλλά κυρίως, όμως, το Πανεπιστήμιο της Θράκης δυσλειτουργεί. Νομίζω ότι αυτές οι πολιτικές είναι πολύ λαθεμένες και θα πρέπει να αλλάξετε τον νόμο, διότι είναι παράνομη πράξη. Θα έπρεπε να κοιτάξετε ως κόρην οφθαλμού την περιφέρεια και τη νευραλγική Θράκη, γιατί το έχει ανάγκη. Σας είχα πει και σε μια άλλη, προγενέστερη ερώτησή μου εδώ στην Ολομέλεια πως, όταν άκουσα ότι Υπουργός Παιδείας θα είναι ο Κώστας Γαβρόγλου, ο καθηγητής, προερχόμενος από την Πρωτεύουσα της Θράκης, από την ιστορική Κωνσταντινούπολη, πίστευα πως θα βάλει τη θετική πινελιά του στο θέμα της παιδείας και βέβαια ότι θα υπηρετήσει κατ' αξίαν και με πνεύμα δικαίου τα συμφέροντα της Θράκης. Όμως, εσείς μας πολιορκείτε. Γιατί το κάνετε αυτό; Έχουμε παράπονα. Δεν είναι μόνο δικά μου. Δεν έχω διαστροφή απέναντί σας. Σας σέβομαι ιδιαίτερα, σας εκτιμώ απεριόριστα και ως καθηγητή και ως Υπουργό. Γιατί το κάνετε αυτό σε βάρος της Θράκης; Πονάμε, δεν το καταλαβαίνετε; Γιατί το κάνετε; Θέλω να απευθυνθείτε στους Θρακιώτες και στους Εβρίτες και να πείτε γιατί κάνετε αυτές όλες αυτές τις πράξεις. Επίσης, θέλουμε να μας απαντήσετε - σας το είπε και ο κύριος συνάδελφος - ως προς το εξής: Πήρατε τα ΤΕΙ της Ανατολικής Μακεδονίας και Θράκης, μηδέ εξαιρουμένης και της Νοσηλευτικής Σχολής του Διδυμοτείχου, και τα υπάγετε στο Διεθνές Πανεπιστήμιο της Θεσσαλονίκης. Μα δεν μπορούσατε να επεκτείνετε την εδαφική αρμοδιότητα του Πανεπιστημίου Θράκης με αυτή της διοικητικής περιφέρειας, ώστε να υπάρξει αντιστοίχιση; Διότι έτσι πρέπει να συλλειτουργεί κανείς. Εσείς τα πήγατε σε ξένους. Ισχύει, δηλαδή, αυτό που σας είχα πει την άλλη φορά, όπως το λέει και ο θυμόσοφος ελληνικός λαός, «αλλού πάει, τρώει και πίνει κι αλλού πάει και το δίνει». Μα είναι δυνατόν; Είναι πολιτικές αυτές; Ευχαριστώ, κύριε Πρόεδρε.
Ευχαριστούμε τον κύριο συνάδελφο. Κύριε Κυριαζίδη, έχετε τον λόγο για τρία λεπτά.
Κύριε Υπουργέ, αυτά που είπαμε προηγουμένως αναφορικά με την Ιατρική Σχολή δεν είναι δικά μας αποκυήματα. Οι καθηγητές με ομόφωνο ψήφισμά τους εξέφρασαν την αγωνία τους για το πόσα μέλη υπήρχαν, πόσα είναι σήμερα, πόσα φεύγουν φέτος και τι κάνετε εσείς. Αν λέτε τώρα ότι αυθαιρετούν, ότι κάτι άλλο υποκρύπτει η συνέλευσή τους και το περιεχόμενο, να μας το πείτε. Έρχεστε και παίρνετε θέσεις με τον τρόπο που είπατε, ότι δηλαδή εσείς δεν παρεμβαίνετε και ότι άλλοι, αν θέλετε, - εντός εισαγωγικών - «διορίζουν» τα μέλη και έχουν να κάνουν με την πανεπιστημιακή κοινότητα. Λέτε και αντιλέτε. Εν πάση περιπτώσει, είναι ένα ζήτημα που, δυστυχώς, είναι η σκληρή πραγματικότητα. Και ερχόμαστε στο μεγαλύτερο ζήτημα που μας βασανίζει ως περιφέρεια με την έννοια της απορρόφησης των τμημάτων των σχολών του ΤΕΙ Ανατολικής Μακεδονίας και Θράκης σε ένα Διεθνές Πανεπιστήμιο, με προγράμματα στα αγγλικά, βεβαίως, με δίδακτρα. Δεν καταλαβαίνουμε πώς μπορεί να γίνει αυτή η απορρόφηση - συγχώνευση. Αναφερθήκατε στο ότι υπάρχουν αποφάσεις. Ποιας επιτροπής; Της επιτροπής που εσείς συγκροτήσαμε, αποκλείοντας το Δημοκρίτειο Πανεπιστήμιο να είναι παρόν στην επιτροπή. Φτιάξατε μια επιτροπή από άλλα πανεπιστήμια για να καταλήξει στο αποτέλεσμα. Είχατε δεσμευτεί εδώ, κύριε Υπουργέ - θα σας δώσω και τα Πρακτικά - ότι αυτό θα ήταν μια πρώτη απόφαση, μια θέση της επιτροπής και ότι θα ερχόταν μια δεύτερη, προκειμένου να ολοκληρώσει όλο αυτό το έργο. Άρα, τι κάνατε; Απλά υποχρεώσατε τον Πρόεδρο, αν θέλετε, του Διεθνούς Πανεπιστημίου και της επιτροπής, τον κ. Γραμμένο, να παραιτηθεί. Με αυτόν τον τρόπο προχωράτε, με έναν αυθαίρετο τρόπο, δημιουργώντας τριάντα δύο τμήματα σε έξι πόλεις, χωρίς - αν θέλετε - να υπάρχει οποιαδήποτε μελέτη βιωσιμότητας, οποιαδήποτε μελέτη διασφάλισης των εργασιακών στη συνέχεια δικαιωμάτων των πτυχιούχων. Δηλαδή, φτιάχνουμε μια βιομηχανία πτυχιούχων για την ανεργία. Το είδαμε και με τις άλλες απορροφήσεις, συγχωνεύσεις που κάνετε στην Ήπειρο, στην Στερεά Ελλάδα και στην Θεσσαλία. Άλλες σχολές σε άλλα πανεπιστήμια της Αθήνας, διαφορετικές συγχωνεύσεις - απορροφήσεις στην Ήπειρο αναφορικά με τα τεχνολογικά ιδρύματα, διαφορετικά στη Θεσσαλία και στη Στερεά Ελλάδα. Και το ομολογείτε σε ένα σημείο πράγματι, διότι στο άρθρο 34 του σχετικού νομοσχεδίου, αναφορικά με τις απορροφήσεις - συγχωνεύσεις σε Θεσσαλία και Στερεά Ελλάδα, καταρτίζεται ένα ακαδημαϊκό συμβούλιο εκπαίδευσης, προκειμένου να μελετήσει το πώς στη συνέχεια θα μπορούν να υπάρξουν αυτές οι συγχωνεύσεις. Αυτό τι μελετά; Μελετά τις προϋποθέσεις ίδρυσης ΑΕΙ και ερευνητικών κέντρων στην Περιφέρεια Στερεάς Ελλάδας, εκπονεί σχετική έκθεση βιωσιμότητας μέχρι 31 Δεκεμβρίου του 2020. Δεν έπρεπε κάτι ανάλογο, αντίστοιχο προηγουμένως να πραγματοποιήσετε και για την ανατολική Μακεδονία και Θράκη, αναφορικά με την απορρόφηση των ΤΕΙ ή του ΤΕΙ, αυτού του Ανώτατου Τεχνολογικού Ιδρύματος στη Θεσσαλονίκη;
Μα, τι λέτε; Εντάξει τώρα!
Δεν το αντιλαμβανόμαστε.
Προφανώς.
Βεβαίως! Μα, πώς να το αντιληφθούμε;
Επειδή δεν διαβάζετε.
Κύριε Υπουργέ, παρακαλώ.
Θα το δούμε και στη συνέχεια. Το ίδιο συνέβη και στην Κρήτη που πάτε να κάνετε την προσπάθεια, αλλά είδατε εκεί ότι αυτό το ανώτατο τεχνολογικό ίδρυμα δεν συμφωνεί και αυτονομείται. Δεν δέχεται να εισαχθεί ή - αν θέλετε - να συγχωνευτεί σε κανένα από τα δύο πανεπιστήμια. Αυτό θα επιθυμούσαμε - εφόσον απαξιώνετε το Δημοκρίτειο - στην ίδια περιφέρεια, αντί να συμβεί ό,τι συνέβη σε άλλες περιοχές - εν πάση περιπτώσει να το δεχθούμε - να μη δημιουργήσετε τότε ένα αυτόνομο ανώτατο τεχνολογικό ίδρυμα με έδρα την Καβάλα. Αυτό θα μπορούσε κανείς να το συζητήσει, όχι όμως με τον τρόπο και με τον σκοπό και στόχο που το κάνετε, γιατί σε λίγο όλοι αυτοί θα έχουν κάποια πτυχία για λαδόκολλα.
Ευχαριστούμε τον κ. Κυριαζίδη. Κύριε Υπουργέ, έχετε έξι λεπτά.
Είχαμε υποτίθεται έρθει εδώ να συζητήσουμε το θέμα της θέσης που βγήκε άγονη. Κατάλαβα ότι μάλλον ικανοποιηθήκατε από την απάντηση μου και με ρωτάτε τώρα άλλα θέματα. Εγώ δεν έχω πρόβλημα. Είμαι έτοιμος και για τα άλλα.
Επειδή δεν πήρα απάντηση. Αρχές του έτους κατέθεσα για τα τεχνολογικά ιδρύματα. Δεν πήρα απάντηση. Απαξιώνετε φαίνεται.
Κύριε Κυριαζίδη, σας παρακαλώ.
Ακούστε. Δείτε ξανά τα βίντεο, για να πεισθείτε ότι δεν μπορεί ένα πανεπιστήμιο να έχει σήμερα την πολυτέλεια να βγάζει άγονες εκλογές. Πρέπει να έχουμε εκλογές, γιατί κάνει ενάμιση χρόνο από τότε που δίνεται μία θέση μέχρι τότε που θα διοριστεί κάποιος και δεν μπορούν να γίνονται αυτού του τύπου - δεν λέω - ούτε ατασθαλίες ούτε παιχνίδια. Είναι όμως ένα θέμα της κοινότητας είναι ένα διεθνές φαινόμενο και ειδικά στη χώρα μας που είναι τόσο δύσκολη η εύρεση χρημάτων, νομίζουμε ότι θα πρέπει να πάνε αλλού που έχουν ανάγκη. Πραγματικά δεν θα ήθελα να αναφερθώ στους νεολογισμούς του κ. Δημοσχάκη για καταλήστευση, «καθηγητοκλέψιμο». Δεν θεωρώ ότι η ελληνική γλώσσα χρειάζεται αυτού του τύπου τους όρους. Ξέρετε όμως, κύριε Δημοσχάκη, τι γινόταν παλιά όταν ήταν άγονες οι εκλογές; Ξέρετε;
Επανάληψη.
Όχι. Κάνετε τεράστιο λάθος. Αφαιρούνταν τα χρήματα. Καταργούνταν λοιπόν. Και αυτός είναι δικός σας νόμος. Βλέπετε, δεν ξέρετε τους δικούς σας νόμους. Ο δικός σας νόμος τι έλεγε; Έλεγε ότι αν κάποια θέση είναι άγονη, καταργείται, τελείωσε. Παίρνουμε πίσω τα χρήματα και πηγαίνουν στον κρατικό προϋπολογισμό. Εμείς τι είπαμε; Να μην καταργούνται αυτές οι θέσεις, αλλά να υπάρχει η δυνατότητα να πηγαίνουν αλλού, που τις έχουν ανάγκη. Τώρα ας έρθω στα υπόλοιπα που μου λέτε. Ξέρετε είναι πραγματικά ανακόλουθο και νομίζω πολύ υποτιμητικό για τους νεολαίους μας, να λέτε ότι τα πανεπιστήμια είναι βιομηχανία παραγωγής ανέργων. Δεν έχετε το δικαίωμα να λέτε αυτό.
Αυτό κάνετε! Το 20% του ΟΟΣΑ έχει πτυχιούχους ανέργους, κύριε Υπουργέ. Τι μας λέτε;
Κύριε συνάδελφε, δεν ακούγεστε. Μιλάει ο Υπουργός.
Κοιτάξτε, η διακοπή…
Συγγνώμη, κύριε Υπουργέ. Κύριε Κυριαζίδη, αυτό που κάνετε, να φωνάζετε από κάτω, δεν είναι σωστό. Μιλάει ο Υπουργός. Να απαντήσει.
… (δεν ακούστηκε)
Μα, δεν είναι διάλογος αυτή τη στιγμή αυτό που γίνεται εδώ. Υπάρχει διαδικασία πρωτολογίας, δευτερολογίας και απαντήσεων από τον Υπουργό. Σας παρακαλώ. Συνεχίστε, κύριε Υπουργέ.
Κοιτάξτε: Μάλλον η αγανάκτησή σας είναι έκφραση έλλειψης επιχειρημάτων, διότι από τη μια μεριά λέτε ότι είναι βιομηχανία δημιουργίας ανέργων κι εσείς ο ίδιος θέλετε ιδιωτικά πανεπιστήμια. Αυτό είναι η τρέλα της υπόθεσης, ότι δηλαδή εσείς που θέλετε ιδιωτικά πανεπιστήμια λέτε ότι τα δημόσια δημιουργούν ανέργους, δηλαδή ουσιαστικά θέλετε να πάρετε παιδιά από τα δημόσια για να πάνε στα ιδιωτικά, διότι η ανεργία …
Με σεβασμό, κύριε Υπουργέ, όχι με τον τρόπο που το κάνετε.
Κύριε Πρόεδρε, θα παρακαλέσω να υπάρχει ένα μέτρο στον τρόπο…
Κύριε Κυριαζίδη, είναι η τρίτη φορά που σας κάνω παρατήρηση. Σας παρακαλώ πολύ. Αφήστε τον Υπουργό να απαντήσει. Συνεχίστε, κύριε Υπουργέ.
Πρώτον: Σεβασμός στα δημόσια πανεπιστήμια. Θα ήθελα να ανακαλέσετε ότι είναι βιομηχανία παραγωγής ανέργων. Ως προς τη νέα αρχιτεκτονική, ξέρετε, δεν είναι καμμία επιτροπή του Υπουργείου, δεν είναι τίποτα τέτοιο. Είναι επιτροπή στην οποία συμμετείχαν όλες οι πρυτανείες των τεσσάρων ιδρυμάτων και έχουν πάρει και αποφάσεις των συγκλήτων. Κάτι παραπάνω θα ξέρουν οι ομόφωνες αποφάσεις των συγκλήτων απ' ό,τι γνωρίζετε εσείς. Κάτι παραπάνω. Δεν μπορεί να είναι ομόφωνες και ένας να μην έχει μειοψηφήσει. Να σας πω κάτι; Στο Διεθνές Πανεπιστήμιο που ιδρύουμε, όλα τα προγράμματα δεν είναι στα αγγλικά. Είναι συγκεκριμένα προγράμματα στα αγγλικά. Το λέω αυτό, γιατί πάλι δεν διαβάζετε αυτά τα οποία έχουμε αναρτήσει. Εκείνο, όμως, που δεν ξέρετε καθόλου - και μου κάνει τρομερή εντύπωση και για εσάς και για τον κ. Δημοσχάκη - είναι το εξής: ότι εμείς είμαστε σε μια συνεννόηση με το Δημοκρίτειο Πανεπιστήμιο Θράκης για την επόμενη μέρα, για τη νέα αρχιτεκτονική του Δημοκριτείου Πανεπιστημίου. Είμαστε σε πολύ καλή συνεργασία με τις πρυτανικές αρχές. Μας έχουν φέρει ένα σχέδιο - κατά τη γνώμη μου ένα πάρα πολύ λογικό και αναπτυξιακό σχέδιο - το οποίο συζητάμε και το οποίο θα ανακοινώσουμε μετά την ολοκλήρωση των συζητήσεων με το Δημοκρίτειο Πανεπιστήμιο. Άρα το Δημοκρίτειο Πανεπιστήμιο όχι μόνο δεν μένει έξω απ' όλο αυτό, αλλά θα υπάρχουν συγκεκριμένες προτάσεις τις οποίες επεξεργαζόμαστε μαζί με την πρυτανεία. Δεν καταλαβαίνω, λοιπόν, όλη αυτή την υπόθεση. Να σας πω κάτι για να τα ξεκαθαρίσουμε όσον αφορά το ΤΕΙ Κρήτης: Η πρυτανεία και ο πρύτανης προσωπικά του ΤΕΙ Κρήτης απηύθυνε επιστολή στο Πανεπιστήμιο Κρήτης και στο Πολυτεχνείο Κρήτης να αρχίσουν μια συζήτηση από μηδενική βάση. Προσέξτε το αυτό. Οι δύο πρυτάνεις και του Πολυτεχνείου και του Πανεπιστημίου Κρήτης είπαν «αυτό δεν μας αφορά εμάς». Όταν εμείς συγκροτήσαμε μια επιτροπή και όχι μόνον από μέλη από την Κρήτη αλλά με μέλη και από το Πανεπιστήμιο και από το Πολυτεχνείο Κρήτης και από το ΤΕΙ και από άλλα πανεπιστήμια άλλων πόλεων, η επιτροπή αυτή κάλεσε τους πρυτάνεις να τους πει: «Θέλετε να συζητήσουμε τη λογική των συνεργειών και της συνεργασίας με το ΤΕΙ Κρήτης;». Μπροστά στην επιτροπή για δεύτερη φορά οι πρυτάνεις είπαν «όχι». Άρα η επιτροπή προχώρησε στην πρόταση που μας κάνει. [[Στο σημείο αυτό χτυπάει το κουδούνι λήξεως του χρόνου ομιλίας του κυρίου Υπουργού]] Τελειώνω, κύριε Πρόεδρε. Τις προάλλες ανακοινώθηκαν εκατόν πενήντα καινούργιες θέσεις για τα πανεπιστήμια, σαράντα πέντε στο Εθνικό και Καποδιστριακό Πανεπιστήμιο, είκοσι πέντε στο Γεωπονικό, πενήντα στη Θεσσαλία, είκοσι στα Γιάννενα και δέκα στο Ιόνιο. Ταυτόχρονα ανακοινώθηκαν είκοσι οκτώ θέσεις σε συνεργασία με το Υπουργείο Υγείας αποκλειστικά για τις ιατρικές σχολές και η Ιατρική Σχολή της Αλεξανδρούπολη - του Δημοκρίτειου Πανεπιστημίου - λαμβάνει τρεις ολοκαίνουργιες θέσεις. Πεδίον δόξης λαμπρόν, λοιπόν, να μπορέσουν να τις προχωρήσουν γρήγορα, να έρθουν καλοί υποψήφιοι και να μπορέσουν να εκλεγούν οι άριστοι σ' αυτές τις θέσεις. Σας ευχαριστώ.
Ευχαριστούμε τον κύριο Υπουργό και τους κυρίους συναδέλφους. Θα συνεχίσουμε με κάποιες διαγραφές, πριν περάσουμε στην επόμενη επίκαιρη ερώτηση. Η δεύτερη με αριθμό 353/12-2-2019 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών, με θέμα: «Άμεση αποκατάσταση των ζημιών που προκλήθηκαν στη νέα εθνική οδό Χανίων - Κισσάμου του Βορείου Οδικού Άξονα Κρήτης (ΒΟΑΚ) λόγω των πλημμυρών, καθώς και εντός του οικισμού Κάτω Σταλού στην οδό Μαλινδρέτου», δεν θα συζητηθεί λόγω κωλύματος του Υπουργού Εσωτερικών κ. Αλέξανδρου Χαρίτση εξαιτίας κυβερνητικής αποστολής στο εσωτερικό. Η δέκατη με αριθμό 269/14-1-2019 επίκαιρη ερώτηση δεύτερου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών, με θέμα: «Η κυβέρνηση προαναγγέλλει επιλεκτική κατάτμηση δήμων με μικροκομματικά κριτήρια, λίγο πριν τις δημοτικές εκλογές, προκαλώντας σύγχυση και αναστάτωση», δεν θα συζητηθεί λόγω κωλύματος του Υπουργού Εσωτερικών κ. Αλέξανδρου Χαρίτση εξαιτίας κυβερνητικής αποστολής στο εσωτερικό. Η εντέκατη με αριθμό 265/11-1-2019 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Εσωτερικών, με θέμα: «Σε ποιο στάδιο βρίσκεται η υλοποίηση του έργου προσέλκυσης επισκεπτών στη λίμνη Λάδωνα, ύψους 1.289.618 ευρώ», δεν θα συζητηθεί λόγω κωλύματος του Υπουργού Εσωτερικών κ. Αλέξανδρου Χαρίτση εξαιτίας κυβερνητικής αποστολής στο εσωτερικό. Η δωδέκατη με αριθμό 270/14-1-2019 επίκαιρη ερώτηση δεύτερου κύκλου του Βουλευτή Λέσβου της Νέας Δημοκρατίας κ. Χαράλαμπου Αθανασίου προς τον Υπουργό Εσωτερικών, με θέμα: «Διάσπαση του δήμου Λέσβου», δεν θα συζητηθεί λόγω κωλύματος του Υπουργού Εσωτερικών κ. Αλέξανδρου Χαρίτση εξαιτίας κυβερνητικής αποστολής στο εσωτερικό. Τέλος, η έκτη με αριθμό 309/28-1-2019 επίκαιρη ερώτηση δεύτερου κύκλου του Ανεξάρτητου Βουλευτή Β΄ Θεσσαλονίκης κ. Αριστείδη Φωκά προς τον Υπουργό Εσωτερικών, με θέμα: «Κοινωνικές δομές δήμων», δεν θα συζητηθεί λόγω κωλύματος του Υπουργού Εσωτερικών κ. Αλέξανδρου Χαρίτση εξαιτίας κυβερνητικής αποστολής στο εσωτερικό. Συνεχίζουμε με την πρώτη με αριθμό 348/11-1-2019 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστάσιου Δημοσχάκη προς τον Υπουργό Παιδείας έρευνας και Θρησκευμάτων, με θέμα: «Λειτουργία σχολείου Δεύτερης Ευκαιρίας στη Σαμοθράκη». Κύριε συνάδελφε, έχετε δύο λεπτά για την πρωτολογία σας.
Ευχαριστώ, κύριε Πρόεδρε. Κύριε Υπουργέ, θα μείνετε στην ιστορία ως «ο Υπουργός Παιδείας, ο καταφερτζής». Έτσι σας λένε στον Έβρο και στη Θράκη, διότι κατορθώνετε να τα φέρνετε όλα βόλτα και να περνάτε αυτές τις πολιτικές που έχετε αποφασίσει, με τον ήπιο τρόπο που σας διακρίνει κατά την κουβέντα και με την πειθώ που έχετε. Και ορθώς μέσα στον ΣΥΡΙΖΑ δεν σας αποκαλούν ο κ. Γαβρόγλου, αλλά ο κ. «Φαναριώτης». Δυστυχώς για μια ακόμη φορά γινόμαστε μάρτυρες της αδιαφορίας σας για τους κατοίκους του ακριτικού νησιού της Σαμοθράκης. Πριν από πέντε - έξι μήνες συζητούσαμε εδώ για τα δεκατέσσερα παιδιά που είχαν το προνόμιο της καθ' υπέρβασιν εισαγωγής στα πανεπιστήμια, εξαιτίας του ακραίου καιρικού φαινομένου που προκάλεσε μεγάλα προβλήματα στο νησί. Δυστυχώς και τη δεύτερη φορά, παρά το ότι ο δήμος, όλες οι αρμόδιες υπηρεσίες και οι υφιστάμενες υπηρεσίες σάς το πρότειναν - είχατε δεσμευτεί ότι θα το εξετάσετε, θα το επανεξετάσετε θετικά - βγάλατε την κακία σας σε βάρος δεκατεσσάρων παιδιών και σε βάρος δεκατεσσάρων ισάριθμων οικογενειών. Ωστόσο, σήμερα συζητάμε το σχολείο δεύτερης ευκαιρίας στο «νησί της Νίκης». Στις 18 Μαΐου 2018, κύριε Πρόεδρε, το δημοτικό συμβούλιο του δήμου συζήτησε το συγκεκριμένο αίτημα είκοσι δύο κατοίκων. Ο δήμος κατέθεσε την 1η Ιουνίου στο Υπουργείο σας την πρότασή του και στις 6 Σεπτεμβρίου ο ομιλών κατέθεσε κοινοβουλευτική αναφορά με το επισυναπτόμενο σε αυτή ψήφισμα του τοπικού δήμου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δυστυχώς εσείς γυρίσατε την πλάτη στους μαχητές της ζωής, όπως είναι οι κάτοικοι ενός ακριτικού νησιού, ενός νησιού - όπως προείπα - του οποίου οι πληγές που προκλήθηκαν από την 25η Σεπτεμβρίου 2017, εξαιτίας του ακραίου καιρικού φαινομένου, δεν έχουν επουλωθεί. Τους στερείτε το δικαίωμα ισότιμης πρόσβασης στην αγορά εργασίας, στην αναζήτηση μιας καλύτερης ποιότητας ζωής στο πλαίσιο της ισονομίας και της ισοπολιτείας που διεκδικούν στον φάρο του νησιωτικού συμπλέγματος του Αιγαίου, που είναι η Σαμοθράκη. Για ποιον λόγο δεν έχετε ανταποκριθεί στο δίκαιο αίτημα των κατοίκων; Γιατί αδιαφορείτε τόσο επιδεικτικά; Γιατί επιδεικνύετε απέναντι σε αυτούς τους ανθρώπους, που είναι στην ακριτική και νευραλγική νήσο, την εκδίκησή σας; Θέλουμε να μας πείτε εάν έχετε προγραμματίσει, έστω και καθυστερημένα - αφού χάσαμε πλέον τη μία εκπαιδευτική περίοδο - την ίδρυση αυτού του σχολείου δεύτερης ευκαιρίας, προκειμένου αυτό να λειτουργήσει από τη νέα εκπαιδευτική περίοδο; Σας ευχαριστώ πολύ, κύριε Πρόεδρε.
Ευχαριστούμε, κύριε συνάδελφε. Ορίστε, κύριε Υπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Κύριε Δημοσχάκη, επειδή σε κάθε ερώτηση που με ρωτάτε κάνετε και μία αναφορά στην προέλευσή μου, πού γεννήθηκα και πού μεγάλωσα...
Είμαστε υπερήφανοι.
Όπως όλοι μας είμαστε υπερήφανοι για την…
Σας κάνω διαφήμιση.
Σας ευχαριστώ πάρα πολύ, αλλά θέλω να καταλάβετε ότι μια κυβερνητική πολιτική χαράσσεται ανεξαρτήτως πού έχει γεννηθεί και πού έχει μεγαλώσει κάποιος. Νομίζω ότι ισχύει και για το δικό σας κόμμα, όπως ισχύει για το δικό μου κόμμα, οπότε νομίζω ότι αυτό είναι μία λεπτομέρεια που δεν αφορά τους πολίτες αυτής της χώρας, όσον αφορά προφανώς την πολιτική την οποία συζητάμε. Δεύτερον, δεν υπάρχει ούτε θέμα κακίας, ούτε οτιδήποτε άλλο. Να σας πω από την αρχή ότι βλέπουμε θετικά την ίδρυση ενός τέτοιου σχολείου. Εμείς εκεί που υπάρχουν και υποδομές, αλλά κυρίως και οι ενδιαφερόμενοι, θέλουμε να αυξήσουμε τα σχολεία δεύτερης ευκαιρίας. Σε δέκα μέρες περίπου θα ανακοινώσουμε όλο το πρόγραμμά μας για τα σχολεία δεύτερης ευκαιρίας. Είναι ένας εξαιρετικά σημαντικός θεσμός. Ξέρετε ότι στη Σαμοθράκη λειτουργούσε από το 2008 μέχρι το 2011 ένα σχολείο δεύτερης ευκαιρίας - το γνωρίζετε, ελπίζω, αυτό - το οποίο έκλεισε γιατί δεν υπήρχαν ενδιαφερόμενοι. Τώρα καταλαβαίνουμε ότι υπάρχουν κάποιοι ενδιαφερόμενοι. Όντως ο δήμος έστειλε αυτό που είπατε. Η ίδρυση, όμως, ενός σχολείου δεύτερης ευκαιρίας θέλει μια διαδικασία, όπως καταλαβαίνετε. Καλούμε και τον δήμο να ακολουθήσει την ορθή διαδικασία, και όχι μόνο να μας κοινοποιήσει την απόφαση του δημοτικού συμβουλίου. Και να συμβάλετε κι εσείς στην ολοκλήρωση αυτής της διαδικασίας και από τη στιγμή που υπάρχουν ενδιαφερόμενοι, εμείς είμαστε ανοιχτοί για να το προχωρήσουμε. Μάλιστα, προχωράμε ανεξαρτήτως όλων αυτών. Ήδη έχουμε κάνει επαφή με τον δήμο και ήδη προσπαθούμε να βρούμε όλα εκείνα τα στοιχεία που θα δικαιολογήσουν τη λειτουργία ενός σχολείου που λειτουργούσε, έκλεισε το 2011 και ελπίζουμε να ανοίξει διότι είναι ένας εξαιρετικά σημαντικός θεσμός. Σας ευχαριστώ.
Ευχαριστούμε, κύριε Υπουργέ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθητές και μαθήτριες και τέσσερις συνοδοί καθηγητές από το 4ο Γενικό Λύκειο Χαλκίδας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Να σας ενημερώσω ότι ο λόγος που βλέπετε την Ολομέλεια να έχει λίγους συναδέλφους είναι γιατί αυτή τη στιγμή διεξάγεται η διαδικασία των επίκαιρων ερωτήσεων. Ο εκάστοτε Βουλευτής ρωτά τον Υπουργό, που είναι στην αρμοδιότητά του η επίκαιρη ερώτηση που συζητείται, και καλείται ο Υπουργός να απαντήσει σε θέματα επικαιρότητας. Συγκεκριμένα, η ερώτηση που συζητείται αυτή τη στιγμή αφορά τα σχολεία δεύτερης ευκαιρίας. Είναι και πάρα πολύ σημαντικό και για εσάς τους μαθητές που είστε εδώ, να γνωρίζετε τα θέματα που σας απασχολούν, καθώς ο Υπουργός Παιδείας καλείται να απαντήσει. Ορίστε, κύριε συνάδελφε, έχετε τρία λεπτά για τη δευτερολογία σας.
Ευχαριστώ, κύριε Πρόεδρε. Κατ' αρχάς έχει μείνει αναπάντητη μία ερώτησή σας σε ό,τι αφορά την ηλεκτρονική σελίδα. Σε ό,τι με αφορά - εκτιμώ και τον συνάδελφό μου - κάθε τι το οποίο έχει σχέση με την κοινοβουλευτική δραστηριότητα και βέβαια αναρτάται και με σχόλια, πολύ περισσότερο το τι λέει ο αρμόδιος Υπουργός, και με σχετικό link. Από εκεί και πέρα, είναι προσβάσιμα για όλους τους ψηφοφόρους και για όλους τους πολίτες. Επίσης, κύριε Υπουργέ, θα σας κάνω σύσταση να έχετε και εσείς. Αξίζει τον κόπο, γιατί έτσι είναι η κοινωνία δομημένη, εναρμονισμένη και εφοδιασμένη. Ως αυτοσχέδιος επικοινωνιολόγος, σας κάνω τη σύσταση αυτή και σας ευχαριστώ πολύ. Ωστόσο, όμως, και επανερχόμαστε στο θέμα μας, κύριε Πρόεδρε, καταθέτω την απόφαση του Δημοτικού Συμβουλίου Σαμοθράκης, καθώς επίσης και την επισυναπτόμενη σε αυτή κατάσταση των είκοσι οκτώ φρουρών της πατρίδας εκεί στο ακριτικό και νευραλγικό νησί της ελληνικής επικράτειας, που αξίζει τον κόπο να κάνετε όσο το δυνατόν πιο γρήγορες ενέργειες να επανιδρυθεί, όπως είπατε, το σχολείο της δεύτερης ευκαιρίας, γιατί οι γενεές αλλάζουν. [[Στο σημείο αυτό ο Βουλευτής κ. Αναστάσιος (Τάσος) Δημοσχάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Από το 2011 μέχρι τώρα έχουμε σχεδόν οκτώ γεμάτα χρόνια. Ήρθαν νέοι άνθρωποι, είδαν ότι δεν μπορούν να είναι ανταγωνιστικοί στο περιβάλλον το τοπικό και όχι μόνον και γι' αυτό είκοσι οκτώ οικογενειάρχες και νοικοκυρές της νήσου αυτής, αποφάσισαν να εκμεταλλευτούν αυτό το κρατικό εργαλείο, για το οποίο πραγματικά εισπράττω - για τα σχολεία δεύτερης ευκαιρίας - και από άλλες περιοχές του Έβρου και της Θράκης ότι λειτουργούν και μάλιστα στον ορεινό όγκο και μάλιστα με πολύ μεγάλη επιτυχία. Και θέλω να σας πω ότι επισκεπτόμενος την ορεινή Ξάνθη, το πρώτο που μου έθεσαν στη Σμίνθη ήταν αυτό, δηλαδή το σχολείο δεύτερης ευκαιρίας να λειτουργεί, όπως είχε ξεκινήσει. Πιστεύω, κύριε Υπουργέ, ότι μαζί μπορούμε να συλλειτουργήσουμε και να βοηθήσουμε τον Έβρο και τη Θράκη. Και αν αναφέρθηκα σ' αυτό, είναι γιατί και εγώ έχω κοινή καταγωγή. Η οικογένειά μου κατάγεται από ένα χωριό της Μακράς Γέφυρας και το σημερινό χωριό μου απέχει από το παλιό τέσσερα χιλιόμετρα και ανάμεσα είναι ο ποταμός ο Έβρος. Είμαι υπερήφανος και για το σημερινό χωριό μου και για την καταγωγή μου και αυτό αποτελεί τίτλο τιμής και το φωνάζουμε δυνατά μέσα στο ελληνικό Κοινοβούλιο. Εμείς ζούμε με τις παρακαταθήκες αυτών των ανθρώπων από εκεί που ξεκίνησαν και ήρθαν και έφτιαξαν μια καινούργια πατρίδα. Και αυτό δεν είναι μειωτικό. Αντιθέτως δίνω αίγλη στον Υπουργό Παιδείας που κατάγεται από τη Βασιλεύουσα, και είμαστε υπερήφανοι και για την πρωτεύουσά μας και για τις αλησμόνητες πατρίδες μας. Σας ευχαριστώ πολύ.
Ευχαριστούμε, τον κύριο συνάδελφο. Ορίστε, κύριε Υπουργέ, έχετε τον λόγο για τρία λεπτά.
Κρίμα, κύριε Πρόεδρε, που η κοινοβουλευτική διαδικασία δεν επιτρέπει τη συζήτηση να την κάνουμε με τα παιδιά και να μιλήσουμε για τα προβλήματα που έχουν. Είμαι σίγουρος ότι και τα παιδιά και οι εκπαιδευτικοί θα το ήθελαν. Αν τυχόν μείνετε λίγο παραπάνω, θα ήθελα να τα πούμε όταν τελειώσω τις υποχρεώσεις μου εδώ μεγάλη χαρά. Κύριε Δημοσχάκη, να συμφωνήσουμε ότι τα σχολεία δεύτερης ευκαιρίας είναι ένας πολύ σημαντικός θεσμός, να συμφωνήσουμε ότι υπάρχουν ενδιαφερόμενοι, γιατί ξέρετε πάρα πολλές φορές ενώ κάποιος θέλει, θεωρεί ότι στιγματίζεται με το να πηγαίνει σε ένα σχολείο δεύτερης ευκαιρίας, γιατί μπορεί κάποιος άνθρωπος για χιλιάδες λόγους, να μην κατάφερε να πάρει ένα απολυτήριο γυμνασίου ή και άλλων βαθμίδων. Εμείς χαιρετίζουμε, πραγματικά, τους πολίτες, οι οποίοι το αιτούνται αυτό. Όπως είπαμε και στον κύριο δήμαρχο, θα προχωρήσουμε. Πρέπει να ολοκληρωθούν κάποιες γραφειοκρατικές διαδικασίες. Ελπίζω, όμως, από τον Σεπτέμβριο να λειτουργήσει το σχολείο, και οι είκοσι οκτώ να γίνουν περισσότεροι. Και αν υπάρχουν πολίτες μας που θέλουν να πάνε και για να μην θεωρήσουν ότι είναι κάτι το υποτιμητικό, θα κάνουμε το παν για να τους ενισχύσουμε, να παρακολουθήσουν και αυτοί αυτό το σχολείο. Οπότε βλέπετε ότι ξεκινήσαμε με μία τεράστια διαφωνία για το «Δημοκρίτειο», αλλά τουλάχιστον καταφέραμε να συμφωνήσουμε για το θέμα της Σαμοθράκης. Σας ευχαριστώ πολύ.
Τα παράπονα παραμένουν.
Ευχαριστούμε τον κύριο Υπουργό και για τη συντομία στην απάντησή του. Συνεχίζουμε με την υπ' αριθμόν 294/22-1-2019 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Παιδείας, Έρευνας και Θρησκευμάτων, με θέμα: «Αναιτιολόγητος αποκλεισμός καθηγητών από τη διεκδίκηση θέσεων διευθυντών εργαστηρίων και κλινικών». Ορίστε, κύριε Πρόεδρε, έχετε τον λόγο για δύο λεπτά.
Κύριε Πρόεδρε και κύριε Υπουργέ, ξέρετε τις απόψεις μου πάνω στο θέμα αυτό. Επειδή, όμως, δεν μίλησα όταν η τροπολογία δεν προχώρησε, οι συνάδελφοι θεώρησαν ότι κατά κάποιον τρόπο, υπήρχε μία συμφωνία να αποδεχθώ αυτές τις θέσεις. Γι' αυτό και κάνω την ερώτηση αυτή, γιατί οι περισσότεροι παρακολουθούν αυτή τη στιγμή, για να επαναλάβω δηλαδή αυτά που σας έχω πει κατ' ιδίαν. Αυτά που έχω πει κατ' ιδίαν είναι αυτά. Θεωρώ ότι ένας καθηγητής ο οποίος ζητά να διευθύνει μία κλινική - εργαστήριο, της ιατρικής παραδείγματος χάριν, και έχει μπροστά του λιγότερα από τρία χρόνια, δεν έχει τον απαραίτητο χρόνο να δημιουργήσει μια υποδομή, η οποία να τον οδηγήσει σε κάτι καλύτερο από αυτό που υπάρχει. Αυτή, λοιπόν, η διάταξη όπως την έχετε διατυπώσει, είναι απόλυτα ορθή. Από την άλλη πλευρά, όμως, αν ένας καθηγητής ο οποίος έχει ευδοκίμως υπηρετήσει και έχει αναγνωριστεί το έργο του επί δύο, τρεις τριετίες αλλά και μία, επειδή δεν έχει τρία χρόνια μπροστά του και έχει δύο ή ένα, είναι άδικο να του στερείται το δικαίωμα να του δώσει την έγκριση ο τομέας να ολοκληρώσει το έργο του, παραμένοντας στη θέση του, στο γραφείο του. Διότι, διαφορετικά, είναι υποχρεωμένος να φύγει από το γραφείο του, να μπει ένας άλλος νεότερός του στο γραφείο και αυτός να περιμένει να συνταξιοδοτηθεί. Στην πράξη, όμως, τι γίνεται; Σε αυτή την περίπτωση στην πράξη φεύγουν οι καθηγητές και πάνε στις ιδιωτικές κλινικές που λέγονται ιδιωτικά νοσοκομεία και αποχωρούν από το πανεπιστήμιο έναν χρόνο ή δύο χρόνια πιο πριν. Αυτό πιστεύω ότι είναι λάθος και το έχουμε συζητήσει μαζί πολλές φορές. Εν όψει, όμως, του ότι οι συνάδελφοι είπαν ότι δεν το στήριξα, όπως το στηρίζω αυτή τη στιγμή σήμερα, γι' αυτό επανέρχομαι στο θέμα και γι' αυτό εκείνοι ζητούν να ακούσουν από σας, ποιο είναι το αιτιολογικό, του να μην επιτρέπεται αυτοί που ευδοκίμως έχουν υπηρετήσει δύο και τρεις τριετίες και έχουν ακόμα έναν χρόνο ή δύο χρόνια, να ζητήσουν από τον τομέα να παρατείνει για το υπόλοιπο χρονικό διάστημα την διεύθυνσή τους στην κλινική ή στο εργαστήριο. Αυτό είναι το ερώτημα.
Ευχαριστούμε τον κ. Κρεμαστινό. Ορίστε, κύριε Υπουργέ, έχετε τον λόγο για τρία λεπτά.
Κύριε Πρόεδρε, να διαβεβαιώσω το Σώμα ότι ο κ. Κρεμαστινός όντως μου τα έχει πει και μου τα έχει ξαναπεί. Δεν είναι κάτι που απλώς μεταφέρει ο κ. Κρεμαστινός. Το πιστεύει και ο ίδιος. Και αυτό θέλω να είναι σαφές. Οπότε ήσασταν άψογος ως προς τις υποχρεώσεις σας στους συναδέλφους. Θα προσπαθήσω να αναλύσω λίγο το σκεπτικό της πολιτικής, που δεν έχει καμμία σχέση με προσωπικά ζητήματα όχι προφανώς με εσάς αλλά ούτε και με τους συγκεκριμένους καθηγητές. Αυτό που ρωτάει ο κ. Κρεμαστινός και ορισμένοι συνάδελφοι είναι το εξής: Γιατί αν έχω εγώ δύο χρόνια μέχρι να πάρω σύνταξη, να μην μπορώ να βάλω υποψηφιότητα και να πάρω τη θέση ενός διευθυντή που η θητεία του είναι τριετής; Γιατί μου το απαγορεύεις αυτό; Κατ' αρχάς ο νόμος δεν δέχεται να μπορούν να βάλουν υποψηφιότητα και σε άλλου είδους θέσεις όπως παραδείγματος χάριν για πρυτάνεις του πανεπιστημίου ή πρόεδροι τμημάτων κ.λπ.. Η θέση ενός διευθυντή κλινικής δεν είναι μία αποκλειστικά διοικητική θέση. Πρόκειται γι' αυτές τις ιδιόμορφες θέσεις του πανεπιστημίου, που έχουν και μια ακαδημαϊκή βαρύτητα, πολλές φορές μπορεί να είναι και σημαντικότερη του διοικητικού. Ως προς τις θέσεις, όμως, στα μονοπρόσωπα όργανα ακολουθούμε το ίδιο πράγμα σε όλα τα υπόλοιπα του πανεπιστημίου. Το δεύτερο είναι το εξής. Για να σας είμαι ειλικρινής, εγώ αν ήμουν καθηγητής Ιατρικής και είχα ένα τέτοιο δίλημμα, θα χαιρόμουν να πάει κάποιο νέο άτομο, και εγώ που έχω αυτή την εμπειρία να μπορώ να το βοηθήσω. Γιατί θα πρέπει εγώ μέχρι να πάρω σύνταξη την τελευταία μέρα, να εξαντλήσω αυτή τη θέση; Δεν είναι υποτιμητικό για τους γηραιότερους, να παίρνουν θέσεις στο πανεπιστήμιο, και δη διοικητικές, νεότεροι. Και μόνον έτσι μπορεί να μεταφερθεί μία εμπειρία. Δεν καταλαβαίνω, γιατί αυτή η καλώς νοούμενη καθοδήγηση θεωρείται κάτι το υποτιμητικό. Τώρα, όμως, θίξατε κάτι άλλο, με το οποίο ξέρω ότι εσείς, προσωπικά, διαφωνείτε. Προφανώς, όμως, το θέσατε γιατί αυτό συζητιέται. Κοιτάξτε, δεν είναι επιχείρημα ότι αν του μένουν δύο χρόνια θα πάει σε μία ιδιωτική κλινική. Επιτελεί ένα κοινωνικό λειτούργημα. εσείς, προσωπικά, μέχρι τελευταία μέρα ήσασταν στο δημόσιο πανεπιστήμιο, με τις όποιες αντιρρήσεις, δυσκολίες κ.λπ., αλλά εκεί δώσατε τη μάχη. Νομίζω ότι αυτό ειδικά δεν μπορεί να είναι επιχείρημα, που κανείς πρέπει να πάρει στα σοβαρά. Το υπόλοιπο νομίζω ότι είναι μία καθημερινότητα, που αυτή η ώσμωση της εμπειρίας τα τελευταία δύο χρόνια στην - θα έλεγα - ενεργή καριέρα ενός καθηγητού - γιατί ξέρετε ότι επί δικής μας Κυβέρνησης, έχει κανείς τη δυνατότητα να κάνει μαθήματα στο μεταπτυχιακό, έχει τη δυνατότητα να κάνει με απόφαση της γενικής συνέλευσης μαθήματα στο προπτυχιακό στα διετή τώρα που έχουμε διαμορφώσει - μας δείχνει ότι δεν είναι ότι το πανεπιστήμιο και η πολιτεία παίρνει έναν καθηγητή στα εξήντα επτά του, και τον πετάει και πάει στα αζήτητα. Κουράγιο να έχει και καλή διάθεση και μπορεί να προσφέρει άπειρα πράγματα. Ευχαριστώ.
Ευχαριστούμε τον κύριο Υπουργό. Ο κ. Κρεμαστινός έχει τον λόγο για τρία λεπτά.
Με ξέρει ο κ. Γαβρόγλου, αυτά που λέω εδώ τα λέω και εκτός της Αιθούσης. Για να είμαι ειλικρινής, αυτά που είπε ο Υπουργός είναι τα ιδεατά, αλλά στην ελληνική κοινωνία δεν συμβαίνουν έτσι. Όταν, δηλαδή, ο καθηγητής του πανεπιστημίου και ειδικά της Ιατρικής - γιατί έχουμε μία ιδιομορφία εμείς οι γιατροί - , που είναι παραδείγματος χάριν χειρουργός - να φύγω από τη δική μου ειδικότητα - κάνει το πρόγραμμα για το χειρουργείο του, και την άλλη εβδομάδα ο νεότερος από αυτόν είναι στο γραφείο και του κάνει το δικό του πρόγραμμα και του λέει εσύ θα πας να χειρουργήσεις, αυτό ο καθηγητής της χειρουργικής το θεωρεί υποτιμητικό, όσο και να σας φαίνεται περίεργο. Και τι κάνει αυτός; Σηκώνεται και φεύγει και πάει σε ιδιωτική κλινική. Λέει, για ποιον λόγο να κάτσω εγώ τώρα ένα και δύο χρόνια ακόμα, και να έχω τον νεότερο να μου φτιάχνει το δικό μου πρόγραμμα, που εγώ μέχρι χθες του έφτιαχνα το πρόγραμμα και του υπεδείκνυα τον τρόπο; Γι' αυτό είπα ότι αυτό που λέτε είναι ιδεατά σωστό σε μία κοινωνία αγγέλων ή αν θέλετε βορειοευρωπαίων - που δεν είναι καθόλου άγγελοι, αλλά είναι μία άλλη κοινωνία - , αλλά δεν είναι κατανοητό για μας τους νότιους. Και αυτό δεν είναι υποτιμητικό, είναι ιδιομορφία των νοτίων, της φυλής μας. Δεν το αναφέρω ότι οι βόρειοι είναι καλύτεροι από τους νότιους, δεν λέω αυτό. Υπάρχει, όμως, ιδιαιτερότητα και αυτή την ιδιαιτερότητα τη ζούμε στα πανεπιστήμια. Αυτό είναι το ένα. Το άλλο το οποίο προσωπικά δεν πιστεύω αλλά το μεταφέρω γιατί το λένε οι συνάδελφοι, είναι το εξής. Λένε: «α, αυτοί οι νόμοι γίνονται «φωτογραφικοί» για να φύγω εγώ και να έρθεις εσύ». Αυτό το λένε απέξω. Αυτό, λοιπόν, εγώ κατά τη γνώμη μου - και αν ήμουν στη δική σας θέση - θα το λάμβανα υπ' όψιν μου. Διότι το παν σε αυτή τη ζωή και σε αυτόν τον τόπο, τον δύσκολο, είναι να πείσεις ότι δεν είσαι ελέφαντας. Αυτό είναι το δύσκολο. Γι' αυτό, λοιπόν, αν θέλετε, και κατ' ιδίαν έχω υποστηρίξει αυτή τη θέση, αλλά και γι' αυτό σήμερα είμαι εδώ, για να την πω δημόσια και να δουν οι συνάδελφοι ότι αυτά τα οποία σας λέω και τους λέω τα πιστεύω και δεν είναι λόγια τα οποία τα λέω στη Βουλή, για να κάνω τον καλό στη μία ή την άλλη πλευρά. Αυτό ήθελα να σας πω.
Ευχαριστούμε πολύ τον κ. Κρεμαστινό. Ο κύριος Υπουργός έχει τον λόγο για τρία λεπτά.
Ευτυχώς σας πρόλαβα και είπα ότι αυτά που λέτε όντως τα πιστεύετε και δεν είναι για λόγους δημοσίων σχέσεων. Κοιτάξτε, θίξατε ένα θέμα για το οποίο νομίζω ότι μπορούμε να κάνουμε μία συζήτηση μέχρι τελικής πτώσεως, και αυτό είναι η ιδιομορφία και η κουλτούρα των καθηγητών ιατρικής σε μία χώρα σαν την Ελλάδα. Υπάρχει ένα ιστορικό προηγούμενο που έχει τις ιδιομορφίες, για να μη χρησιμοποιήσουμε λέξεις που είναι πιο βεβαρημένες. Νομίζουμε ότι και από το 1982, με τη μεταρρύθμιση που έγινε από την τότε κυβέρνηση ΠΑΣΟΚ και από τις μεταρρυθμίσεις στη συνέχεια που επιχειρούμε εμείς, ένα από τα πράγματα είναι να μην υπάρχει αυτή η ετεροβαρής σχέση στα ιδρύματά μας. Οι καθηγητές των ιατρικών σχολών πρώτα και κύρια είναι καθηγητές πανεπιστημίου και θεραπεύουν έναν συγκεκριμένο κλάδο, όπως το κάνουν της Νομικής, των πολυτεχνικών σχολών, των ανθρωπιστικών κ.λπ.. Δεν θα πρέπει σε μια δημοκρατική χώρα, κάποιοι να είναι πιο ίσοι από τους άλλους. Προφανώς η έκφραση δεν είναι δική μου. Λέω, λοιπόν, ότι γι' αυτό που θίξατε, που συγκρίνατε την ιδιομορφία, την κουλτούρα των βόρειων με των νότιων στην Ευρώπη, αν και δεν είμαι σίγουρος ότι και στις βόρειες χώρες είναι πια τόσο αγγελικά πλασμένες, νομίζω ότι είναι ένα θέμα αυτογνωσίας και συζήτησης ανάμεσα στην επιστημονική κοινότητα και γενικότερα. Ως προς το άλλο που είπατε, κοιτάξτε, πράγματι, εάν τυχόν φεύγει κάποιος διευθυντής και έρχεται κάποιος άλλος και ανατρέπει τα χειρουργικά ή οτιδήποτε άλλο, αυτό σημαίνει ότι δεν ήταν επιτυχημένη η εκλογή του νέου προέδρου. Εάν τυχόν, δηλαδή, εσείς φεύγετε και έρχεται κάποιος νεότερος και υπονομεύει τη δική σας καθημερινή λειτουργία, αυτό σημαίνει μια κακή εκλογή. Κακή, όμως, εκλογή μπορεί να είναι και του διευθυντή που θέλει να μείνει μέχρι το τέλος των ημερών της ενεργού του θητείας. Σίγουρα, όμως, το να μη μπορεί να το κάνει δεν είναι «φωτογραφικό». Το να μπορεί να το κάνει είναι «φωτογραφικό». Λέω, λοιπόν, ότι η δημοκρατία μπορεί να λύσει όλα αυτά τα προβλήματα. Η επί της ουσίας καθοδήγηση είναι κάτι πάρα πολύ θετικό. Εάν τώρα δυο χρόνια που του μένουν δεν συνεχίζει να είναι διευθυντής και είναι κάποιος νεότερος, εγώ νομίζω ότι αυτό μπορεί να είναι και πάρα πολύ θετικό και ενθαρρυντικό. Μπορεί να διαφέρουμε ως προς το τι σημαίνει ενθαρρυντικό, αλλά δεν έχει και πολύ μεγάλη σημασία. Σας ευχαριστώ πολύ.
Ευχαριστούμε πολύ τον Υπουργό. Πριν προχωρήσουμε στην επόμενη επίκαιρη ερώτηση, θα αναγνώσω και κάποιες ακόμη ερωτήσεις που δεν θα συζητηθούν λόγω κωλυμάτων. Η δεύτερη με αριθμό 326/4-2-2019 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Οικονομίας και Ανάπτυξης, με θέμα: «Αναβάθμιση της Α΄ Βιομηχανικής Περιοχής (ΒΙ.ΠΕ.) Βόλου», δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Στέργιου Πιτσιόρλα, εξαιτίας κυβερνητικής σύσκεψης. Η τρίτη με αριθμό 317/4-2-2019 επίκαιρη ερώτηση δεύτερου κύκλου του Βουλευτή Σερρών της Δημοκρατικής Συμπαράταξης κ. Μιχαήλ Τζελέπη προς τον Υπουργό Οικονομίας και Ανάπτυξης, με θέμα: «Αδιέξοδη η κατάσταση της Ελληνικής Βιομηχανίας Ζάχαρης (ΕΒΖ)», δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Στέργιου Πιτσιόρλα, εξαιτίας κυβερνητικής σύσκεψης. Η δέκατη τρίτη με αριθμό 279/15-1-2019 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλου προς τον Υπουργό Ναυτιλίας και Νησιωτικής Πολιτικής, με θέμα: «Άμεσες ενέργειες για να ενταχθεί η Κρήτη στο Μεταφορικό Ισοδύναμο», δεν θα συζητηθεί λόγω κωλύματος του Αναπληρωτή Υπουργού Ναυτιλίας και Νησιωτικής Πολιτικής κ. Νεκτάριου Σαντορινιού, εξαιτίας του ότι έχει ξανασυζητηθεί η ίδιου περιεχομένου ερώτηση του ίδιου Βουλευτή. Θα συζητηθεί τώρα η ένατη με αριθμό 291/22-1-2019 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με τη «μεταφορά μαθητών των μουσικών και καλλιτεχνικών σχολείων». Κύριε Δελή, έχετε τον λόγο για δυο λεπτά, προκειμένου να πρωτολογήσετε.
Ευχαριστώ πολύ, κύριε Πρόεδρε. Κύριε Υπουργέ, η σημερινή μας ερώτηση αφορά στη μετακίνηση των μαθητών των καλλιτεχνικών και των μουσικών σχολείων, αφορά δηλαδή στη δυνατότητα πρόσβασης των μαθητών αυτών των σχολείων να φοιτούν σ' αυτά τα σχολεία. Δεν αφορά το διδακτικό περιεχόμενο αυτών των σχολείων, για το οποίο θα μπορούσαμε να πούμε πάρα πολλά πράγματα, αλλά εστιάζουμε, όπως είπαμε, στη μετακίνησή τους. Μέχρι τον Σεπτέμβρη του 2018 η δυνατότητα πρόσβασης όλων των μαθητών σ' αυτά τα σχολεία ήταν εξασφαλισμένη, δωρεάν, μια μετακίνηση για την οποία φρόντιζε η αντίστοιχη περιφέρεια, με τα όποια προβλήματα μπορεί να υπήρχαν σχετικά με τις καθυστερήσεις υπογραφής συμβάσεων και τα γνωστά. Υπήρχε, όμως, αυτή η δυνατότητα. Στις 26 Σεπτεμβρίου βγαίνει μια κοινή υπουργική απόφαση, η οποία θέτει περιορισμούς κυρίως χιλιομετρικούς και όχι μόνο, αλλά και προϋποθέσεις και πλέον η δυνατότητα πρόσβασης των μαθητών σ' αυτά τα σχολεία δεν είναι εξασφαλισμένη. Σύμφωνα με ανακοινώσεις των συλλόγων γονέων αυτών των σχολείων, με την εφαρμογή αυτής της κοινής υπουργικής απόφασης θα αποκλειστεί το 26% των μαθητών του Καλλιτεχνικού Σχολείου Περιστερίου, το 53% του Καλλιτεχνικού Σχολείου του Κερατσινίου, το 12% του Καλλιτεχνικού Σχολείου Γέρακα κ.λπ. Πρέπει να πούμε εδώ - εσείς βεβαίως το γνωρίζετε, αλλά να το ακούσουν όσοι, τέλος πάντων, μας παρακολουθούν - ότι όσον αφορά αυτά τα σχολεία, το εύρος στο οποίο απευθύνονται, το μαθητικό, δεν είναι βέβαια μια απλή γειτονιά, είναι μια ολόκληρη Περιφερειακή Ενότητα. Για παράδειγμα, στο Καλλιτεχνικό Σχολείο της Θεσσαλονίκης φοιτούν μαθητές από όλη την Περιφερειακή Ενότητα Θεσσαλονίκης, από όλον τον νομό δηλαδή πρακτικά, οπότε καταλαβαίνετε ότι οι χιλιομετρικές αποστάσεις είναι πάρα πολύ μεγάλες. Αυτό αφορά όλα τα σχολεία. Να προσθέσουμε, βεβαίως, ότι υπάρχει και το ζήτημα της μεταφοράς από αυτούς τους μαθητές, ιδιαίτερα στα μουσικά σχολεία, των μουσικών οργάνων τους. Σε κάθε περίπτωση, η δική μας αντίληψη είναι ότι η μεταφορά των μαθητών στα σχολεία τους θα πρέπει να γίνεται με κρατική ευθύνη και να είναι απολύτως δωρεάν. Με αυτήν την αντίληψη, λοιπόν, σας καλούμε, κύριε Υπουργέ, να αποσύρετε την κοινή υπουργική απόφαση, που και εσείς μαζί με άλλους Υπουργούς υπογράψατε και βάζει φραγμούς και εμπόδια στη μετακίνηση των μαθητών στα καλλιτεχνικά και μουσικά σχολεία. Ευχαριστώ.
Ευχαριστούμε τον κ. Δελή. Κύριε Υπουργέ, έχετε τρία λεπτά για την πρωτολογία σας.
Κύριε Δελή, με μεγάλη προσοχή αποκρύψατε το περιεχόμενο αυτής της νέας υπουργικής απόφασης. Κατ' αρχάς, θέλω να γνωρίζετε ότι από τους ένα εκατομμύριο τριακόσιες πενήντα χιλιάδες μαθητές που έχουμε, οι διακόσιες τριάντα τρεις χιλιάδες μεταφέρονται δωρεάν σε όλη την επικράτεια και η πολιτεία πληρώνει 120 εκατομμύρια ευρώ - οι περιφέρειες, το Υπουργείο κ.λπ. - για τη μεταφορά των μαθητών, για τις επιδοτήσεις των εισιτηρίων των φοιτητών και των μαθητών κ.λπ.. Πρώτα ήθελα να πω αυτό. Δεύτερον, ως προς τα παιδιά που φοιτούν σε σχολικές μονάδες ειδικής αγωγής, δεν υπάρχει κανένας απολύτως χιλιομετρικός περιορισμός. Το τρίτο που θέλω να πω είναι ότι για όλα τα μουσικά και καλλιτεχνικά σχολεία - για όλα - δεν υπάρχει κανένας περιορισμός ως προς το αν οι μαθητές κουβαλάνε ογκώδη μουσικά όργανα ή όχι, γιατί όντως αν κουβαλάνε ογκώδη μουσικά όργανα και δίπλα να είναι, χρειάζονται μια βοήθεια στο να πάνε στο σχολείο. Για τους υπόλοιπους υπάρχει ο περιορισμός του ενάμισι χιλιομέτρου. Νομίζω ότι είναι πάρα πολύ λογικό. Προφανώς όταν είναι παιδιά των ειδικών σχολείων, δεν το συζητάμε αυτό και νομίζω ότι έχουμε δείξει μια εξαιρετικά μεγάλη πρόοδο, σε σχέση με αυτά που γινόντουσαν παλιότερα και ως προς τη μεταφορά και ως προς την εκπαίδευση. Ως προς δε τα μουσικά σχολεία, υπάρχει η δυνατότητα μεταφοράς των παιδιών που έχουν πολύ ογκώδη όργανα και, βεβαίως, για τα υπόλοιπα υπάρχει αυτός ο περιορισμός. Αυτό είναι όλο. Ούτε κανείς λέει ότι υπονομεύονται τα σχολεία ούτε ότι δεν έχουν τα παιδιά αυτά πρόσβαση ούτε οτιδήποτε άλλο. Νομίζουμε ότι είναι ένας εξορθολογισμός της καθημερινότητας. Και εμείς δεν θέλουμε, αλλά αν αναγκαστούμε, θα το κάνουμε, θα πούμε δηλαδή το τι γίνεται πάρα πολλές φορές σε ειδικά δρομολόγια που δημιουργούνται από την αρχή με άλλοθι τη μεταφορά των μαθητών, είτε στο θέμα των συμβάσεων με ιδιοκτήτες ταξί κ.λπ.. Προσπαθούμε αυτά τα θέματα να τα αντιμετωπίσουμε χωρίς σκανδαλολογία και με έναν στόχο εξορθολογισμού του θέματος της μεταφοράς των μαθητών. Σας ευχαριστώ.
Ευχαριστούμε τον κύριο Υπουργό. Κύριε συνάδελφε, έχετε τρία λεπτά για τη δευτερολογία σας.
Απ' ό,τι ακούσαμε, αρνείται ο κύριος Υπουργός την απόσυρση της κοινής υπουργικής απόφασης - βεβαίως δεν περιμέναμε και κάτι διαφορετικό - , μιας κοινής υπουργικής απόφασης της οποίας μάλιστα έπλεξε και το εγκώμιο, διότι εξασφαλίζει τη δωρεάν μεταφορά και μετακίνηση διακοσίων τριάντα τριών χιλιάδων μαθητών σε όλη τη χώρα. Όμως, κύριε Υπουργέ, εμείς σας είπαμε πάρα πολύ συγκεκριμένα, και με βάση τα στοιχεία των γονέων αυτών των μαθητών από τον δικό τους τον πανελλήνιο σύλλογο, ότι η εφαρμογή αυτής της κοινής υπουργικής απόφασης, της εγκυκλίου, η οποία βεβαίως θα γίνει πρακτικά από την επόμενη χρονιά, όπως καταλαβαίνετε, θα αποκλείσει ένα σημαντικό τμήμα αυτών των μαθητών από τη δωρεάν μετακίνηση. Τώρα οι μαθητές που φοιτούν σε όλα αυτά τα σχολεία - τα οποία είναι, νομίζω, σαράντα οχτώ μουσικά σχολεία και έξι καλλιτεχνικά - είναι γύρω στις έντεκα χιλιάδες. Καταλαβαίνουμε, λοιπόν, ότι θα υπάρξουν κάποιες εκατοντάδες, χιλιάδες…
Εκατοντάδες χιλιάδες; Από πού προκύπτει αυτό;
Όχι εκατοντάδες χιλιάδες, κάποιες εκατοντάδες ή κάποιες χιλιάδες. Αλίμονο! Εμείς το δικαίωμα της δωρεάν μετακίνησης, κύριε Υπουργέ, θα το υπερασπιζόμασταν ακόμα και για ένα παιδί. Και βεβαίως, θα πρέπει να αναγνωρίσετε και εσείς ότι ακόμα και τώρα που μιλάμε δεν έχει λυθεί αυτό το ζήτημα της μετακίνησης των μαθητών. Υπάρχουν σοβαρότατα προβλήματα και ειδικά στην ειδική αγωγή έχουμε ακόμα και τώρα φαινόμενα αποκλεισμού πρακτικά μαθητών από τη δυνατότητα να φοιτούν σε ένα σχολείο, επειδή κάποιοι διαγωνισμοί εκεί στην περιοχή, στον χώρο όπου μένουν, κηρύσσονται άγονοι. Σε κάθε περίπτωση, αυτό που λέμε εμείς ως ΚΚΕ είναι ότι το κράτος πρέπει να αναλάβει επιτέλους - με ό,τι αυτό σημαίνει - τη μετακίνηση αυτών των μαθητών στα σχολεία τους. Μιλήσατε για τον εξορθολογισμό. Βεβαίως, η κυβερνητική εκπαιδευτική πολιτική το έχει ως προμετωπίδα της τον εξορθολογισμό. Είναι όντως ένας εξορθολογισμός, έτσι ώστε να μένουν καθηλωμένες οι δαπάνες για την εκπαίδευση - και μένουν καθηλωμένες - παρά τη μικρή, ελάχιστη, ανεπαρκή μείωση. Και αυτό φαίνεται και από το γεγονός ότι οι προσλήψεις, οι μόνιμες προσλήψεις - για αυτές μιλάω, κύριε Υπουργέ - ακόμα αναμένονται. Υπάρχουν πάρα πολύ σοβαρά προβλήματα στην κάλυψη των λειτουργικών αναγκών των σχολείων. Δεν φτάνουν τα χρήματα που δίνει η Κυβέρνηση στα σχολεία και βεβαίως υπάρχουν και πολύ σοβαρά κτηριακά προβλήματα. Όσο δε για αυτά ειδικά τα σχολεία, τα καλλιτεχνικά και τα μουσικά, επειδή έχει τύχει να κάνουμε και αρκετές ερωτήσεις, να θυμίσω εδώ - είχαμε κάνει και γραπτή ερώτηση - ότι στο Μουσικό Σχολείο της Κοζάνης το ίδιο το Υπουργείο ανέστειλε τη λειτουργία της Β΄ τάξης του γυμνασίου, επειδή δεν υπήρχαν εκπαιδευτικοί. Την ίδια στιγμή αναζητείται κτήριο για το Καλλιτεχνικό Σχολείο της Θεσσαλονίκης, το οποίο έχει την πρωτοτυπία να λειτουργεί σε δύο κτήρια, τα οποία απέχουν μεταξύ τους τουλάχιστον δύο χιλιόμετρα - τυχαίνει να το γνωρίζω επειδή κατάγομαι από εκεί - με συνέπεια μαθητές και εκπαιδευτικοί να μετακινούνται κάθε μέρα, γιατί χρειάζεται να μετακινούνται, να αλλάζουν τμήματα και αίθουσες, με ό,τι αυτό σημαίνει. Είναι, συνεπώς, προβλήματα τα οποία η πολιτική σας, κύριε Υπουργέ, δεν μπορεί να τα λύσει ούτε και θέλει - λέμε εμείς - γιατί έχει άλλες προτεραιότητες και για αυτό κρατά καθηλωμένες τις δαπάνες, τα χρήματα δηλαδή που χρειάζεται η εκπαίδευση. Ευχαριστώ.
Ευχαριστούμε τον κ. Δελή. Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθήτριες και μαθητές και τρεις συνοδοί εκπαιδευτικοί από τα Γυμνάσια Βουργαρελίου και Άνω Καλεντίνης Άρτας, τα οποία φιλοξενούνται στην Αθήνα στο πλαίσιο εκπαιδευτικού προγράμματος που οργανώνει το Ίδρυμα της Βουλής. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Και θα ήθελα να σας ενημερώσω ότι ο λόγος που βλέπετε λίγους Βουλευτές στο Σώμα είναι ότι γίνεται η συζήτηση των επικαίρων ερωτήσεων, όπου ο εκάστοτε Βουλευτής έχει το δικαίωμα να ρωτήσει τον Υπουργό για κάποιο επίκαιρο θέμα. Και είσαστε και τυχεροί γιατί συζητάμε θέματα παιδείας και είναι ο Υπουργός Παιδείας, Έρευνας και Θρησκευμάτων εδώ να απαντήσει και να ενημερωθείτε από πρώτο χέρι. Όσον αφορά τη συγκεκριμένη ερώτηση που συζητείται τώρα, το θέμα της είναι η μεταφορά των μαθητών των μουσικών και καλλιτεχνικών σχολείων και ο κύριος Υπουργός θα πάρει τον λόγο για να δευτερολογήσει. Ορίστε, κύριε Υπουργέ, έχετε τον λόγο για τρία λεπτά.
Για να μη θεωρηθεί ότι έχω κάποια ιδιαίτερη σχέση με τα σχολεία της Χαλκίδας, είπαμε μετά, αν θέλετε, με μεγάλη χαρά να βρεθούμε για να συζητήσουμε με εσάς και τους εκπαιδευτικούς σας. Κύριε Δελή, ελπίζω αυτό που είπατε να μην είναι σωστό, ότι υπάρχουν αποκλεισμοί μαθητών με ειδικές ανάγκες. Διότι αν υπάρχουν, θέλω να μου πείτε ακριβώς ποιοι είναι, για να το διερευνήσουμε. Οι δικές μας πληροφορίες είναι ότι, παρά τις καθυστερήσεις ορισμένων για τους λόγους που αναφέρατε, που δεν ξέρουν εγκαίρως τι πρόκειται να γίνει, όταν αρχίζει η σχολική χρονιά έχει κανονικοποιηθεί το σύστημα. Είναι προφανές ότι μπορεί να υπάρχουν περιπτώσεις που δεν γνωρίζουμε. Και δεν τίθεται θέμα ότι δεν πρέπει να υπάρχει κανένα πρόβλημα ως προς τα παιδιά με ειδικές ανάγκες. Είπατε ότι πρέπει να αναλάβει το κράτος τη μεταφορά των μαθητών αντί οι περιφέρειες. Αυτό, όπως καταλαβαίνετε, είναι μία άλλη λογική λειτουργίας της κοινωνίας μας. Εμείς θεωρούμε ότι πρέπει να αποκεντρωθούν πάρα πολλές λειτουργίες του κράτους. Οι περιφέρειες, η τοπική αυτοδιοίκηση είναι τέτοιοι θεσμοί που μπορούν να απορροφήσουν αυτές τις λειτουργίες. Η μεταφορά των μαθητών είναι πολύ λογικό να γίνεται από τις περιφέρειες και να μην είναι κάτι κρατικό, γιατί εν πάση περιπτώσει μία κεντρική υπηρεσία, ένα κεντρικό Υπουργείο δεν θα ξέρει τι γίνεται, στον βαθμό που θα ξέρει μία περιφέρεια το τι γίνεται στην περιφέρειά της. Μιλήσατε για τα κτηριακά. Έχουμε ξανασυζητήσει αυτό το θέμα και ξέρετε ότι η τεράστια ευθύνη είναι των δήμων. Εγώ καλώ τους δήμους να μας πουν ποιο είναι το πρόγραμμα που έχουν για τα σχολικά κτήρια. Είναι ένα εξαιρετικά σοβαρό ζήτημα. Πρέπει να υπάρχει μία συνεργασία με την ΚΤΥΠ γι' αυτά τα ζητήματα. Θα παρακαλούσα όλους τους δήμους - το έχω ξαναπεί και οι αντιδράσεις είναι λιγότερο από το 10% - να μας φέρουν ένα πρόγραμμα. Υπάρχουν χρήματα. Ο «Φιλόδημος ΙΙ» αξιοποιήθηκε με πολύ καλό τρόπο από ορισμένους δημάρχους και καλώ και τους υπόλοιπους να προτείνουν τα σχέδια ως προς τα σχολικά κτήρια. Κάνετε λάθος για το θέμα της Κοζάνης. Αν θυμάμαι καλά, γιατί δεν ήταν μέρος της ερώτησης…
Στη αρχή της χρονιάς ήταν.
Ναι. Ξέρετε όταν αρχίζει ένα σχολείο, αρχίζει από την πρώτη γυμνασίου, πάει στη δευτέρα γυμνασίου κ.λπ.. Το να αρχίσει ένα μουσικό ή ένα καλλιτεχνικό σχολείο με την πρώτη και δευτέρα γυμνασίου, παιδαγωγικά δεν είναι σωστό. Εκεί, λοιπόν, υπήρξε μία εμμονή των τοπικών παραγόντων, που δεν ήταν μέρος του προγραμματισμού μας. Όπως είπατε τώρα, το διευθετήσαμε και πάμε παρακάτω. Εγώ ένα πράγμα θέλω να καταλάβω: Εσείς είστε υπέρ του να μεταφέρονται όλα τα παιδιά των μουσικών σχολείων, ανεξαρτήτως του πόσο κοντά μένουν στο σχολείο και ανεξαρτήτως του είδους του οργάνου που έχουν; Ένα παιδί, δηλαδή, μπορεί να παίζει φλάουτο, ένα άλλο παιδί μπορεί να παίζει βιολί, ένα άλλο παιδί μπορεί να παίζει τσέλο που είναι ένα ογκώδες όργανο. Είστε υπέρ μιας τέτοιας ρύθμισης ή να μπορέσουμε να βάλουμε μία λογική που λέει ότι αν υπάρχει ογκώδες όργανο, προφανώς να μεταφέρεσαι, όσο κοντά κι αν είσαι και το άλλο να είναι το ενάμισι χιλιόμετρο που ισχύει για τα υπόλοιπα παιδιά; Αυτό νομίζουμε ότι είναι κάτι το λογικό σε μία εποχή που όντως τα δημοσιονομικά μας έχουν τη δυσκολία που έχουν και τέτοιου είδους ορθολογικοποιήσεις μάς βοηθούν για μία ορθολογικότερη κατανομή των χρημάτων που σιγά σιγά αυξάνονται. Σας ευχαριστώ.
Ευχαριστούμε τον κύριο Υπουργό. Συνεχίζουμε με την τρίτη με αριθμό 591/29-11-2018 αναφορά του κύκλου των αναφορών και ερωτήσεων του Βουλευτή Ροδόπης της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιλχάν Αχμέτ προς τον Υπουργό Παιδείας, Έρευνας και Θρησκευμάτων, με θέμα: «Ωρολόγιο πρόγραμμα των μουσουλμανικών ιεροσπουδαστηρίων Θράκης». Κύριε συνάδελφε, έχετε δύο λεπτά για την πρωτολογία σας.
Ευχαριστώ, κύριε Πρόεδρε. Κύριε Υπουργέ, θα ήθελα κατ' αρχάς, πριν μπούμε στην ουσία, να εγκαλέσω λίγο εσάς και την Κυβέρνησή σας για δύο πράγματα. Κατά πρώτον, είναι απαράδεκτο να καθυστερείτε τέσσερις μήνες να απαντήσετε σε μία επίκαιρη ερώτηση ή και στη γραπτή ερώτηση και κατά δεύτερον, αντί να έρχεστε στη Βουλή και να τοποθετηθείτε ενώπιον του Σώματος, όπως υπαγορεύει η κοινοβουλευτική διαδικασία, να προσφεύγετε σε συνεδριάσεις και συσκέψεις στο Υπουργείο, στις οποίες συσκέψεις ούτε καν καλείτε τους εκπροσώπους της μειονότητας για διάλογο.
Κύριε Πρόεδρε, δεν κατάλαβα για ποιον λόγο με εγκαλεί ο κύριος Βουλευτής.
Το άκουσε ο συνάδελφος και θα σας απαντήσει, κύριε Υπουργέ. Κύριε συνάδελφε, αν θέλετε να επαναλάβετε για ποιον λόγο εγκαλείτε τον Υπουργό για να μπορέσει να σας απαντήσει. Δεν κόβω από τον χρόνο σας.
Βεβαίως. Πρώτον, καθυστερήσατε από τις 29 Νοεμβρίου που καταθέσαμε την ερώτηση στη Βουλή για το θέμα αυτό, αφού υπήρχε κατάληψη σε ένα σχολείο, τα παιδιά στερούνταν το σχολείο και υπήρχε τεράστια αγωνία. Δεν απαντήσατε στη Βουλή στην ερώτησή μας. Τη μετατρέψαμε σε επίκαιρη ερώτηση, με την έννοια της επίκαιρης ότι είναι επείγον, δεν προσήλθατε στη Βουλή να απαντήσατε και στο τέλος με έναν παράνομο τρόπο προσπαθήσατε να μεταφέρετε το σχολείο σε κάποιο άλλο σχολείο, προκειμένου να σπάσετε την απεργία. Σε αυτό θα μπω στην ουσία. Όμως σε κάθε περίπτωση δεν μπορείτε να λύσετε το πρόβλημα έτσι, κατά αυτόν τον τρόπο, αποφεύγοντας και μην ερχόμενος στη Βουλή να απαντήσετε στο ζήτημα. Τώρα μπαίνω στην ουσία, κύριε Υπουργέ. Κατ' αρχάς, όπως ξέρετε, αυτή η Κυβέρνηση, ο προκάτοχός σας Υπουργός Παιδείας κ. Φίλης, είχε μια υπουργική απόφαση και όλα έβαιναν καλώς στο Ιεροσπουδαστήριο της Θράκης. Τι έγινε, όμως, αργότερα; Ήρθατε εσείς και αλλάξατε αυτήν την υπουργική απόφαση, με αποτέλεσμα να δημιουργηθούν σωρεία προβλημάτων και εκδόθηκε μια ομόφωνη απόφαση από τη σχολική εφορεία και από τον σύλλογο. Τι λέει αυτή η ομόφωνη απόφαση, η οποία πότε σας στάλθηκε; Σας στάλθηκε στις αρχές Νοεμβρίου. Δεν απαντήσετε. Οι άνθρωποι σας λένε τον χαρακτήρα του ιεροσπουδαστηρίου, ότι είναι ένα θρησκευτικό σχολείο, ότι είναι ένα μειονοτικό σχολείο, ότι είναι ένα βακουφικό σχολείο, ότι είναι ένα ειδικό σχολείο - δεν υπάρχει καμιά αμφισβήτηση γι' αυτό - ότι βάσει της Συνθήκης της Λωζάνης οι άνθρωποι έχουν το δικαίωμα να έχουν δίγλωσση εκπαίδευση, και στην τουρκική γλώσσα και στην ελληνική γλώσσα, και λόγω του χαρακτήρα του θρησκευτικού σχολείου ότι κάποια μαθήματα πρέπει να είναι και να παραμείνουν χωρίς να μειωθούν οι ώρες της διδασκαλίας. Εσείς, όμως, αλλάξατε όλα αυτά, παραβιάσατε τις άνω αρχές, τις άνω διατάξεις με τη νέα υπουργική απόφαση που κάνατε και σας διατύπωσαν πέντε συγκεκριμένες προτάσεις, οι οποίες ήταν οι εξής: Πρώτον, λένε ότι το νέο ωρολόγιο εμφανίζεται ανεπαρκές - και συμφωνώ - ως προς την κατάρτιση και διαπαιδαγώγηση των υποψηφίων μουσουλμάνων θρησκευτικών λειτουργών. Δεύτερον, με το νέο ωρολόγιο πρόγραμμα μειώνεται η διδασκαλία θρησκευτικών και θεολογικών μαθημάτων κατά εξήντα δύο ώρες, παρακαλώ, σε σύγκριση με τα ωρολόγια προγράμματα του 2016-2017, δηλαδή πάλι αυτής της Κυβέρνησης. Τρίτον, ο περιορισμός των ωρών της παρεχόμενης θρησκευτικής εκπαίδευσης από το Ιεροσπουδαστήριο, σύμφωνα με το σχολιαζόμενο νέο ωρολόγιο πρόγραμμα, θα δημιουργήσει εύφορο κλίμα για την άνδρωση φαινομένων φονταμενταλισμού στη μουσουλμανική κοινότητα της Θράκης. Τι σημαίνει αυτό; Διότι αν έχετε σκοπό να απαξιώσετε το ιεροσπουδαστήριο και να το κλείσετε σε βάθος χρόνου, εφαρμόζοντας αυτή τη νέα υπουργική απόφαση, να μας το πείτε ξεκάθαρα, ειλικρινέστατα, να ξέρουν οι άνθρωποι τι θα κάνουν. Τέταρτον, σε περίπτωση που δεν αναδιαμορφωθεί το ωρολόγιο πρόγραμμα, θα μειωθούν τα μαθήματα στην τουρκική γλώσσα κατά τέτοιον τρόπο, ώστε να παρέχεται επάρκεια θρησκευτικής κατάρτισης. Στο τέλος, στηριζόμενοι και στο δικαίωμα της χρήσης της τουρκικής γλώσσας και στο δικαίωμα …
Κύριε συνάδελφε, εάν θέλετε, ολοκληρώστε.
Τελειώνω. Ζητάμε, λοιπόν, από σας να αποσύρετε αυτή την υπουργική απόφαση. Είναι ξεκάθαρο. Δυόμισι μήνες δεν πήγαν στο σχολείο οι μαθητές με ομόφωνη απόφαση, για να προστατεύσουν αυτό που υπάρχει εδώ και τετρακόσια χρόνια, το Ιεροσπουδαστήριο Κομοτηνής.
Ευχαριστούμε τον κύριο συνάδελφο. Ορίστε, κύριε Υπουργέ, έχετε τον λόγο.
Κύριε συνάδελφε, ελπίζω η αγανάκτησή σας να είναι και αποτέλεσμα του γεγονότος ότι σας βλέπουν συμπολίτες σας, διότι μου κάνει τρομερή εντύπωση που δεν αναφερθήκατε σε κάτι που νομίζω ότι οι Έλληνες πολίτες έχουν δικαίωμα να ξέρουν. Πόσα ιεροσπουδαστήρια υπάρχουν στην Ελλάδα;
Δύο.
Δύο. Ένα είναι στην Ξάνθη, ένα είναι στην Κομοτηνή. Δεν σας κάνει εντύπωση ότι όλα αυτά που αναφέρατε γίνονται στο ένα, ενώ στο άλλο δεν γίνονται; Οι άλλοι δεν έχουν μυαλό να σκεφτούν; Οι άλλοι δεν έχουνε καμία κριτική να κάνουν; Αυτό είναι το πρώτο ερώτημα. Δεύτερον, γνωρίζετε ότι ορισμένοι καθηγητές αποφάσισαν αυθαιρέτως να μειώσουν τη διδακτική ώρα σε τριάντα λεπτά και να μειώσουν τα διαλείμματα; Εγώ δεν έχω ακούσει ποτέ να γίνεται κατάληψη από μαθητές που να θέλουν λιγότερο διάλειμμα απ' ό,τι έχουν κανονικά. Αυτό δεν έχει ξαναγίνει. Λέω, λοιπόν, αν θέλετε να το αντιμετωπίσουμε με μια σοβαρότητα, να ανιχνεύσουμε - και σας καλώ ιδιαιτέρως, αν δεν θέλουμε να το κάνουμε δημόσια - τους πιο σοβαρούς λόγους γι' αυτήν την αναστάτωση. Kαι να πούμε ότι αυτό που ενδιαφέρει εμάς κατά κύριο λόγο - και αυτό θα το κάνουμε, αλλά θα το κάνουμε ακολουθώντας δογματικά διαδικασίες που θα εξασφαλίζουν την επιστημονική και παιδαγωγική επάρκεια αυτών των σχολείων - είναι να παραμείνουν - θα δώσουμε τεράστια μάχη να παραμείνουν - αλλά και να γίνουν σύγχρονα σχολεία ιεροδιδασκάλων. Και βεβαίως, επειδή πάρα πολλοί συνάδελφοι και οι πολίτες μας μπορεί να μην το γνωρίζουν, δεν σημαίνει ότι όλα τα παιδιά που πάνε σε αυτά τα σχολεία υποχρεωτικά θέλουν να είναι θρησκευτικοί λειτουργοί. Πάρα πολλά από αυτά τα παιδιά - εγώ έχω μιλήσει με παιδιά - δεν πρόκειται να γίνουν θρησκευτικοί λειτουργοί, θέλουν - και είναι και επιθυμία των γονιών τους - να πάνε σε ένα τέτοιο σχόλιο όπως γίνεται και στα Εκκλησιαστικά Γυμνάσια, δεν πάνε αναγκαστικά να γίνουν ιερείς. Άρα χρειάζεται πρώτα απ' όλα ένα σύγχρονο σχολείο και, κατά δεύτερον, ένα σύγχρονο ιεροδιδασκαλείο. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού]] Λέμε, λοιπόν, ότι εμείς θα προχωρήσουμε στην μελέτη αυτών των αιτημάτων, αλλά θα προχωρήσουμε συζητώντας και με άλλους. Δεν είναι μόνον τα συγκεκριμένα άτομα, υπάρχουν επιτροπές, υπάρχει το ΙΕΠ, να συζητήσουμε, λοιπόν, τα προβλήματα που θέτουν. Εγώ μπορώ να σας πω ότι ορισμένα από τα αιτήματα είναι λογικά και πρέπει να ικανοποιηθούν, αλλά πρέπει να ακούσουμε και τους αρμόδιους φορείς. Εμείς δεν είπαμε να πάνε σε άλλο σχολείο για να κάμψουμε με την κατάληψη. Εμείς είπαμε να πάνε σε άλλο σχολείο, γιατί πολλοί γονείς - και μπορώ να σας δείξω ιδιαιτέρως τις επιστολές που έχουμε λάβει - είχαν μια δυσανασχέτηση με όλη αυτή την κατάσταση και ήθελαν τα παιδιά τους να συνεχίσουν το συγκεκριμένο πρόγραμμα. Ευτυχώς επικράτησε η λογική. Σταμάτησε η κατάληψη - με κατά τη γνώμη μου αυτά τα παράλογα αιτήματα - και στη συνέχεια πράγματι συναντήθηκα με συναδέλφους από εκεί, συναντήθηκα με τους φοιτητές, θα συναντηθώ με τους Μουφτήδες, θα συζητήσω με το ΙΕΠ προς την ολοκλήρωση αυτών των προτάσεων. Βεβαίως, θα πρέπει - και ελπίζω να συμφωνείτε σε αυτό - οτιδήποτε γίνει στο Ιεροσπουδαστήριο της Κομοτηνής να έχει και τη σύμφωνη γνώμη των παραγόντων του Ιεροσπουδαστηρίου της Ξάνθης. Δεν μπορεί να είναι δύο ιεροσπουδαστήρια, τα οποία να έχουν διαφορετικά προγράμματα και διαφορετικές αναφορές. Τέλος, θέλω να γνωρίζετε επίσης ότι καταλυτικό ρόλο στην ομαλοποίηση της κατάστασης έπαιξε ο Βουλευτής του ΣΥΡΙΖΑ, ο κ. Μουσταφά, ο οποίος μέσα από διαπραγματεύσεις μπόρεσε και έπεισε την συνέχιση της διδασκαλίας και ταυτόχρονα και στο Υπουργείο, μαζί με - όπως σας είπα - τους καθηγητές, τους γονείς και τους φοιτητές, όπου αρχίσαμε αυτήν την συζήτηση. Κύριε Πρόεδρε, έχω εδώ ένα αναλυτικό σημείωμα, το οποίο θα καταθέσω στα Πρακτικά, όπως επίσης και την αναλυτική αναφορά του περιφερειακού διευθυντή εκπαίδευσης, ως προς την κατάσταση και τα προβλήματα. Θα το κάνω μετά τη δευτερολογία μου.
Ευχαριστούμε τον κ. Υπουργό. Κύριε συνάδελφε, δώστε μου μερικά δευτερόλεπτα, βλέπω έχουν καθίσει οι μαθητές. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, τριάντα επτά μαθήτριες και μαθητές και δύο συνοδοί εκπαιδευτικοί από το 4ο Λύκειο Χαλκίδας (δεύτερο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Θα ήθελα να σας πω ότι παρακολουθείτε τη διαδικασία των επικαίρων ερωτήσεων και γι' αυτόν τον λόγο βλέπετε ότι είναι μόνο ένας συνάδελφος στην Αίθουσα και ο αρμόδιος Υπουργός που απαντάει στην επίκαιρη ερώτησή του και έχουμε τη διαδικασία πρωτολογίας - δευτερολογίας. Αυτήν τη στιγμή έχει τον λόγο ο συνάδελφος κ. Ιλχάν Αχμέτ. Συζητάμε θέματα παιδείας, οπότε είστε και τυχεροί που είναι ο Υπουργός Παιδείας εδώ και απαντάει σε θέματα που σας αφορούν άμεσα. Κύριε συνάδελφε, έχετε τρία λεπτά για τη δευτερολογία σας.
Μάλιστα. Κύριε Υπουργέ, κατ' αρχάς, βάλατε πολλά ερωτήματα και μάλιστα ερωτήσατε προσωπικά και σ' εμένα και θα σας απαντήσω. Κατ' αρχάς, είπατε για την αγανάκτησή μου. Η αγανάκτηση δεν είναι μόνο δική μου, κύριε Υπουργέ. Πρέπει να ξέρετε ότι η αγανάκτηση είναι όλης της μειονότητας και όλων των φορέων, των μαθητών και των γονέων, καθώς και της σχολικής εφορείας. Ιδίως τώρα που είπατε και σας άκουσα και χαρακτηρίσατε ως παράλογα τα αιτήματα της σχολικής εφορείας, νομίζω ότι αυτή η αγανάκτηση θα αυξηθεί πολλαπλασιαστικά. Εσείς αναφέρατε αυτόν τον όρο. Επομένως, πάω στο πρώτο σας ερώτημα που είπατε: «Μα, γιατί το Ιεροσπουδαστήριο της Ξάνθης δεν λέει τίποτα και το Ιεροσπουδαστήριο της Κομοτηνής αντιδρά;». Πολύ απλός ο λόγος. Ξέρετε πολύ καλά, κύριε Υπουργέ, ότι σε αυτό το υπηρεσιακό συμβούλιο ο διευθυντής του Ιεροσπουδαστηρίου Κομοτηνής απεκλείσθη, έφυγε, τον βγάλατε με απόφαση του Υπουργείου. Και ούτε κλήθηκε ο άνθρωπος να απαντήσει και να διατυπώσει τη γνώμη του. Και κλήθηκε ως φορέας, δεν έχει δικαίωμα δηλαδή να είναι μέλος της επιτροπής. Και κατά δεύτερον λόγο, βέβαια, το Ιεροσπουδαστήριο της Κομοτηνής - είναι τριακόσια, τετρακόσια άτομα - είναι άλλο σχολείο. Σαφώς είναι στο ίδιο πλαίσιο, αλλά έχει άλλη βάση. Κι εκεί οι γονείς με βάση τη δημοκρατία αποφάσισαν γι' αυτό. Άρα, η σύγκρισή σας…
Τι εννοείτε «άλλη βάση»; Είναι δύο ιεροσπουδαστήρια.
Κοιτάξτε. Το ότι εκεί υπάρχουν τριάντα, σαράντα μαθητές, οι οποίοι για τον άλφα ή βήτα λόγο δεν θέλουν να αντιδράσουν, αυτό δεν σημαίνει ότι στο Ιεροσπουδαστήριο Κομοτηνής δεν υπάρχει αυτό το δικαίωμα, κύριε Υπουργέ. Και σας λέω, σε κάθε περίπτωση, ο αρμόδιος φορέας του Ιεροσπουδαστηρίου Κομοτηνής, ο διευθυντής, δεν είναι στην επιτροπή. Βγήκε και δεν ακούστηκε η γνώμη του. Δεύτερον, είπατε ότι τα παιδιά από εκεί δεν θα γίνουν όλα θρησκευτικοί λειτουργοί. Σαφέστατα. Υπάρχει δικαίωμα επιλογής, όπως και στα εκκλησιαστικά σχολεία. Αυτό δεν αναιρεί, όμως, τον χαρακτήρα του σχολείου και τις πράξεις του Υπουργείου ως προς τον γνήσιο χαρακτήρα του σχολείου, ότι δεν πρέπει να μειωθούν οι ώρες διδασκαλίας των Θρησκευτικών. Τρίτον, είπατε ότι εσείς ξεκινήσατε έναν διάλογο. Τι διάλογος είναι αυτός, κύριε Υπουργέ; Αυτός ο διάλογος άρχισε μετά από τρεις μήνες. Άρχισε χωρίς καν να κληθούν οι ενδιαφερόμενοι. Επίσης, έχουν διατυπωθεί όλα τα αιτήματα της σχολικής εφορείας κι εσείς τα έχετε χαρακτηρίσει ως παράλογα αιτήματα. Άρα, ο διάλογος αυτός νομίζω ότι είναι μόνο προσχηματικός, προκειμένου να γλιτώσετε και να κερδίσετε χρόνο για να ξεφύγετε από την επίλυση του προβλήματος. Είπατε ποιος μπορεί να είναι ο καταλυτικός ρόλος, αν κατάλαβα καλά, όλου αυτού του εγχειρήματος και πώς μπορεί να λυθεί. Η λύση είναι μία, κύριε Υπουργέ. Και θέλω να απαντήσετε ξεκάθαρα σήμερα στην Ολομέλεια. Ποιοι ήταν οι λόγοι που σας οδήγησαν να ανακαλέσετε την υπουργική απόφαση του κ. Φίλη; Οι λόγοι εκσυγχρονισμού δεν είναι πειστικοί. Σαφώς και εμείς θέλουμε το ιεροσπουδαστήριο να είναι ένα σύγχρονο σχολείο, να έχει δομές. Σαφώς. Επίσης, κατηγορήσατε τον διευθυντή και κάποιους εκπαιδευτικούς, απ' ό,τι κατάλαβα, ότι μείωσαν αυθαίρετα τις ώρες του σχολείου. Ούτε αυτό ισχύει, κύριε Υπουργέ. Δεν ισχύει αυτό στην ουσία. Αν με συναίνεση των μαθητών και όλων των γονέων και όλης της εκπαιδευτικής κοινότητας μειώθηκαν δύο - τρία λεπτά, αυτό έγινε κατόπιν συνεννόησης. Δεν έχουν πρόβλημα τα παιδιά. Ακόμη και για την ενισχυτική διδασκαλία που είναι το απόγευμα μέχρι τις 16.00΄, τις 17.00΄ η ώρα συναινούν, αρκεί να τηρηθεί το ωρολόγιο πρόγραμμα που είχε τηρηθεί μέχρι σήμερα. Σχετικά με τον καταλυτικό ρόλο του κ. Μουσταφά: Δεν θέλω να σχολιάσω τον αξιόλογο συνάδελφο, αλλά το θέμα δεν λύθηκε λόγω της παρέμβασης του συναδέλφου κ. Μουσταφά, αλλά επειδή εσείς κατά παράνομο και πρωτοφανή τρόπο μεταφέρατε το σχολείο σε ένα άλλο κτήριο, που είναι βακουφικό σχολείο, δεν μπορούσε να γίνει αυτό νομικά, με απόφαση εκεί της διευθύντριας και υποχρεώθηκαν οι γονείς, για να διαφυλάξουν το σχολείο τους, για να μην πάρουν απουσίες, γιατί αυτό ήταν εκβιαστικό…
Κύριε συνάδελφε, παρακαλώ, ολοκληρώστε.
Τελειώνω, κύριε Πρόεδρε. Άρα, μέσω εκβιασμού και «ντρίπλας» με άλλο, αθέμιτο τρόπο προσπαθήσατε και τελείωσε η κατάληψη, ένα δημοκρατικό δικαίωμα των μαθητών εκεί. Αλλά να ξέρετε ότι η απόφασή τους είναι η εξής και σας μεταφέρω την απόφαση των γονέων και της σχολικής εφορείας: Αν δεν επιλυθεί το πρόβλημα, έχουν την άποψη και τη βούληση να συνεχίσουν να αγωνίζονται για την επίλυση του προβλήματος, κύριε Υπουργέ. Οπότε περιμένουμε την απάντησή σας και την άποψή σας. Ευχαριστώ.
Κύριε Υπουργέ, έχετε τρία λεπτά για τη δευτερολογία σας.
Ευχαριστώ, κύριε Πρόεδρε. Τώρα καταλαβαίνετε τι είπε ο αγαπητός συνάδελφος. Είπε ότι «ή θα συμφωνήσει με μένα ή θα συνεχίσει η κατάληψη». Δεν μπορώ να μιλάω με τέτοιους όρους. Θέλω, όμως, να ξέρω το εξής: Ισχύει η πληροφορία που έχουμε ότι η κατάληψη δέχεται να μην υπάρχουν διαλείμματα και να υπάρχουν μαθήματα τριάντα λεπτών; Αν υπάρχει αυτό, είναι πραγματικά κάτι το πρωτοφανές. Εδώ έχουμε και σχολεία που μας ακούν. Να κάνεις κατάληψη, γιατί διεκδικείς ένα πρόγραμμα σπουδών που αυθαίρετα έχουν επιβάλει οι καθηγητές και το οποίο δεν έχει διαλείμματα. Προσέξτε, σε αυτό καταλαβαίνετε ότι κάτι δεν πάει καλά. Δεν είπαμε ούτε για διοικητικά μέτρα ούτε για οτιδήποτε. Εγώ να καταλάβω ότι γίνεται κατάληψη για περισσότερα διαλείμματα, βεβαίως, για περισσότερες ώρες γυμναστική, βεβαίως, το καταλαβαίνω. Αλλά γίνεται αίτημα για καθόλου διαλείμματα, για να επανέλθει το πρόγραμμα, το οποίο γίνεται με την αυθαιρεσία ορισμένων καθηγητών; Επιμένω πως κάτι δεν πάει καλά. Δεύτερον, νομίζω ότι έχουμε δείξει έμπρακτα και με την ίδρυση του Τομέα Ισλαμικών Σπουδών στο Πανεπιστήμιο Θεσσαλονίκης και με τα νηπιαγωγεία, όπου έχουμε τους βοηθούς νηπιαγωγούς που ξέρουν τη μητρική γλώσσα των παιδιών, πως αυτό που μας ενδιαφέρει είναι η διατήρηση της μητρικής γλώσσας των όποιων μειονοτήτων και ταυτόχρονα η σωστή εκμάθηση της ελληνικής γλώσσας. Είμαστε Έλληνες πολίτες και πρέπει όλοι να γνωρίζουμε την ελληνική γλώσσα στο πραγματικά πολύ υψηλό επίπεδο, όπως τη γνωρίζετε και εσείς. Αυτή είναι η υποχρέωση της πολιτείας και ταυτόχρονα να μη σβήσει με κανέναν τρόπο και να καλλιεργεί τη μητρική γλώσσα. Αυτή είναι η δημοκρατία και αυτό κάνουμε και στα σχολεία και στα νηπιαγωγεία της Θράκης, που ξέρετε τι αντιστάσεις είχαμε από τους εθνικιστικούς, τους εθνοκάπηλους για να μην μπορέσουν να λειτουργήσουν αυτά τα νηπιαγωγεία, που ευτυχώς φέτος είναι είκοσι - πέρυσι ήταν έξι - και λειτουργούν. Εκείνο, όμως, που θα ήθελα επίσης να ξέρετε είναι ότι σε ένα συνέδριο που έχει γίνει από το Κέντρο Ελληνικής Γλώσσας τον Απρίλιο του 2016 είχε πραγματικά διαπιστωθεί μια μεγάλη πενία ως προς τις γλωσσικές δυνατότητες αυτών των παιδιών. Αυτό, λοιπόν, πρέπει και εσάς να σας προβληματίσει. Εμείς, λοιπόν, ενισχύουμε όχι μόνο την τουρκική γλώσσα, όχι μόνο την αραβική γλώσσα στα ιεροσπουδαστήρια, αλλά και την ελληνική γλώσσα, γιατί έτσι πρέπει να γίνεται σε ένα σύγχρονο σχολείο. Και ξέρετε, τα εκκλησιαστικά γυμνάσια και λύκεια είναι ενισχυμένα με μαθήματα των Θρησκευτικών. Δηλαδή από το κανονικό, έχουν συν πέντε ώρες το μάθημα των Θρησκευτικών. Στα ιεροσπουδαστήρια δεχτήκαμε να είναι συν εννέα ώρες. Άρα, δεν μπορεί κανείς να μας κατηγορήσει, γι' αυτό και εμείς δεν καταλαβαίνουμε και προσπαθούμε να καταλάβουμε τη λογική αυτής της αναστάτωσης στην Κομοτηνή. Άκουσα τη δικαιολογία σας στο γιατί δεν γίνεται τίποτα στην Ξάνθη και δεν νομίζω να είναι ιδιαίτερα πειστική. Κάνω ξανά μια έκκληση να προσπαθήσουμε να αλλάξουμε συναινετικά το πρόγραμμα σπουδών, όπου χωλαίνει, αλλά να το κάνουμε με διαδικασίες που θα συμπεριλαμβάνουν επιστημονικά ιδρύματα, το Ινστιτούτο Εκπαιδευτικής Πολιτικής και κυρίως με την παιδαγωγική λογική σαν κυρίαρχη στη σκέψη μας. Σας ευχαριστώ.
Ευχαριστούμε τον κύριο Υπουργό. Oλοκληρώθηκε η συζήτηση των επίκαιρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 12.03΄ λύεται η συνεδρίαση για την προσεχή Δευτέρα 18 Φεβρουαρίου 2019 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.